title: Manuel Ponce

text: Manuel María Ponce (8. joulukuuta 1882 Fresnillo – 24. huhtikuuta 1948 México) oli meksikolainen säveltäjä. Hänen ensimmäinen tyylisuuntauksensa sai vaikutteita ensisijaisesti Moritz Moszkowskin ja Cécile Chaminaden salonkimusiikista. Tätä tyyliä edustavat lukuisat kevyet pianosävellykset ja laulut. Opiskeltuaan Paul Dukasin johdolla Ponce kehitti tyylin, joka yhdisteli ranskalaista impressionismia ja uusklassisia kontrapunktisia tekniikoita. Laulujen ja varhaisten pianoteosten lisäksi Poncen tuotantoon lukeutuu pianokonsertto, sinfonisia teoksia, "Concierto del sur" kitaralle ja orkesterille, kamarimusiikkia, kaksi pianosonaattia ja runsaasti kitaramusiikkia.


title: Manuel Ponce

text: Sävellystyön ohella Ponce toimi pianistina, urkurina, pedagogina ja musiikkikriitikkona. Hän työskenteli Meksikon kansallisessa musiikkikonservatoriossa ja toimi vuosina 1917–1919 Kansallisen sinfoniaorkesterin kapellimestarina. Vuonna 1925 Ponce muutti Pariisiin; hän palasi vuonna 1933 Meksikoon suoritettuaan tätä ennen opintonsa Dukasin johdolla.


title: Joseph Erlanger

text: Joseph Erlanger (5. tammikuuta 1874 – 5. joulukuuta 1965) oli yhdysvaltalainen tutkija, joka sai vuonna 1944 Nobelin lääketieteen palkinnon yhdessä entisen oppilaansa Herbert Gasserin kanssa hermosäikeisiin liittyvästä tutkimuksesta.


title: Magneettikytkin

text: Magneettikytkin on kytkin, joka toimii magneettikentän avulla. Se sisältää vastakappaleen, jonka lähellä kytkimen asento muuttuu. Eräs sovellus on liittää magneettikytkin ravintolan oven karmiin ja vastakappale oveen. Kun asiakas avaa oven, magneettikytkin voi kytkeä äänimerkkiä soittavan elektroniikan päälle ja ravintoloitsija tietää milloin palvella.


title: Magneettikytkin

text: Magneettikytkimiä on saatavilla sekä pinta- että uppoasennettavina malleina.


title: Dip-kytkin

text: Dip-kytkin on heikkoja virtoja ohjaava rakenteeltaan pieni, yleensä useampia kytkimiä sisältävä kytkin. Sillä voi korvata jumpperin. Mikäli elektronista laitetta suunniteltaessa ollaan epävarmoja esim. jännitteenjaon soveltuvuudesta, voi jännitteenjakoja tehdä useampia ja liittää ne dip-kytkimeen jotta voi myöhemmin testata mikä toimii parhaiten.


title: Dip-kytkin

text: Myös jos laitteen jonkin ominaisuuden muuttamisesta halutaan tehdä tavallista vaikeampaa voi käyttää dip-kytkintä jonka asetuksen voi muuttaa melko hankalasti laitteen koteloon tehdyn reiän kautta ruuvimeisselillä tai muulla vastaavalla.


title: Howard Florey

text: Howard Walter Florey (1898–1968) oli australialainen tutkija, joka sai vuonna 1945 Nobelin lääketieteen palkinnon yhdessä Alexander Flemingin ja Ernst Boris Chainin kanssa penisilliiniin liittyvästä tutkimuksesta.


title: Howard Florey

text: Florey johti Oxfordissa ensimmäisten järjestelmällisesti penisilliiniä saaneiden potilaiden hoitoa ja tutkimusta. Hänellä oli keskeinen osa myös patologian kehittymisessä kokeelliseksi tieteeksi kotimaassaan Australiassa. Varhain urallaan hän kiinnostui ihmiskehon eritteissä esiintyvästä lysotsyymistä ja sen kyvystä tappaa bakteereja.


title: Antti Manninen

text: Antti Manninen (30. kesäkuuta 1831 Mikkelin pitäjä – 20. lokakuuta 1866 Kuopion pitäjä) oli suomalainen itseoppinut talollisen poika, joka toimi maanviljelyskoulun johtajana ja oli suomalaisen maanviljelyskirjallisuuden uranuurtajia.


title: Antti Manninen

text: Mannisen vanhemmat olivat talollinen Matti Manninen ja Helena Manninen. Isä toimi suntiona ja kestikievarin pitäjänä. Manninen oli kiinnostunut lukemisesta ja muun muassa perusti pienen kirjakaupan lukien myynnissä olleet kirjat ensin itse. Hän opiskeli Mustialan maantalousoppilaitoksessa 1856 ja Helsingin yliopistossa 1856–1857, mutta joutui lopettamaan opinnot puuttellisen ruotsin kielen taidon takia. Suomettaren toimittaja Paavo Tikkaseen Manninen tutustui ryhdyttyään kirjoittelemaan sanomalehtiin. Vuonna 1853 hän julkaisi ensimmäisen kirjansa, "Taito ja toimi". 1857 senaattori Samuel Henrik Antell perusti maanviljelyskoulun Tohmajärven pitäjässä omistamalleen Jouhkolan tilalle ja Mannisesta tuli uuden koulun johtaja. Jo sitä ennen hän oli tehnyt opintomatkan Ultunaan Ruotsiin. Vuodesta 1859 hän toimi Kuopion lähelle perustetun valtion omistaman Leväisten maanviljelyskoulun johtajana. Manninen rakensi Leväisissä yhdeksänvantaisen rivikylvökoneen 1861 luultavasti jossain ulkomaisessa lehdessä näkemänsä kuvauksen perusteella. Kone on nykyään Mustialan museossa.


title: Antti Manninen

text: Manninen kirjoitti useita suomenkielisiä ohjekirjoja erityisesti maatalouden alalta sekä suomensi alan teoksia. Hän oli perustamassa 1861 Kuopion läänin maanviljelysseuraa ja toimi sen sihteerinä. Hän toimi myös "Tapio"-lehden toimittajana samasta vuodesta alkaen.


title: Antti Manninen

text: Mannisen puoliso vuodesta 1858 oli Maria Väisänen (k. 1907).


title: Satakunnan Kansansoutu

text: Satakunnan Kansansoutu on Kokemäenjoella järjestettävä soututapahtuma. Vuosina 1985–2011 se soudettiin 109 kilometrin mittaisena Sastamalan Sylvään ja Porin Aittaluodon välisenä. Kyseessä ei ole kilpailu, vaan soutajat etenevät yhteisen aikataulun mukaan. Vuonna 2012 Satakunnan Kansansoutu järjestettiin taloudellisten vaikeuksien johdosta 44 kilometrin pituisena Äetsän ja Kolsin voimalaitosten välillä.


title: Satakunnan Kansansoutu

text: Satakunnan Kansansoutuun osallistui parhaimmillaan yli 3 000 soutajaa. Viime vuosina määrä on pudonnut reiluun tuhanteen. Vuoden 2012 uudistettuun soututapahtumaan odotettiin osallistujia vain noin 100 henkeä.


title: Satakunnan Kansansoutu

text: Tapahtumaan osallistutaan kirkkoveneillä ja pienemmillä soutuveneillä sekä kanooteilla. Alkuperäisessa Poriin asti jatkuneessa soudussa oli osallistujille järjestetty taukopaikkoja noin 10 kilometrin välien. Osalla niistä oli myös muonitusta. Yöpymiset järjestettiin Kokemäen Risteellä ja Harjavallassa. Matkan varrella olevien voimalaitosten padot ohitettiin kuljettamalla veneet autokyydillä niiden alapuolelle.


title: Satakunnan Kansansoutu

text: Satakunnan Kansansoutu tekee paluun ja se järjestetään 21-23.7.2017 kolmipäiväisenä.


title: Uimahypyt kesäolympialaisissa 2012 – miesten 3 metrin ponnahduslaudan parihypyt

text: Miesten 3 metrin ponnahduslaudan parihypyt kilpailtiin 1. elokuuta London Aquatics Centressä. Joukkueita oli yhteensä kahdeksan.


text: Joukkueet hyppäsivät kukin kuusi hyppyä.


title: Philip Showalter Hench

text: Philip Showalter Hench (28. helmikuuta 1896 – 30. maaliskuuta 1965) oli yhdysvaltalainen tutkija, joka sai vuonna 1950 Nobelin lääketieteen palkinnon yhdessä Edward Calvin Kendallin ja Tadeusz Reichsteinin kanssa lisämunuaisen kuorikerroksen hormoneihin liittyvästä tutkimuksesta.


title: Aikakytkin

text: Aikakytkin, ajastin, englanniksi "timer" kytkee säädetyn viiveen kuluttua. Aiemmin aikakytkin oli kuin mekaaninen kellokoneisto mutta nykyään rakenne on monesti elektroninen, yleensä digitaalinen. Aikakytkin voi olla myös laitteen sisään rakennettu ja viive ennalta ohjelmoitu. Suomessa tyypillinen sovellus on ajastaa auton moottori- ja/tai sisätilanlämmitin käynnistymään tiettynä ajanhetkenä. Aikakytkimeen voi myös sisältyä viiveen ohjelmoinnin lisäksi mahdollisuus ohjelmoida kuinka pitkään kytkentä on päällä. Esim. Valaistus on päällä vuorokauden seuraavina tunteina 6:30-8:00, 8:20-11:30, 12:00-13:30, 13:45-16:00.


title: Uimahypyt kesäolympialaisissa 2012 – miesten 10 metrin kerroksen parihypyt

text: Miesten 3 metrin kerroksen parihypyt kilpailtiin 30. heinäkuuta London Aquatics Centressä. Joukkueita oli yhteensä kahdeksan.


title: Cesiumkloridi

text: Cesiumkloridi (CsCl) on cesium- ja kloridi-ionien muodostama epäorgaaninen ioniyhdiste.


title: Cesiumkloridi

text: Cesiumkloridin alkeiskoppi on kuutiollinen ja tilakeskeinen. Yhdisteen rakenteessa jokainen cesiumioni on koordinoitunut kahdeksan kloridi-ionin kanssa ja vastaavasti jokainen kloridi-ioni on koordinoitunut kahdeksan cesiumionin kanssa. Rakennetta voidaan kuvata cesium- ja kloridi-ioneista muodostuneina kuutioina, jotka ovat yhtyneet kärjistään. Jokaisen kloridianioneista muodostuneen kuution keskellä on cesiumkationi ja jokaisen cesiumkationeista muodostuneen kuution keskellä on kloridianioni.


title: Cesiumkloridi

text: Cesiumkloridia valmistetaan käsittelemällä pollusiittimineraalia suolahapolla ja tämän jälkeen saostamalla cesiumionit jonain niukkaliukoisena kaksoissuolana. Tämä suola hajotetaan joko hydrolyysin tai sulfidisaostuksen avulla, jolloin muodostuu cesiumkloridiliuos. Cesiumkloridia voidaan valmistaa myös neutraloimalla cesiumkarbonaattia tai cesiumhydroksidia.


title: Cesiumkloridi

text: Cesiumkloridia käytetään muun muassa fotosähköisissä kennoissa. Sillä on käyttöä myös biokemiallisissa tutkimuksissa. Cesiumkloridin ja etidiumbromidin seosta käytetään erottamaan DNA:ta RNA:sta ja proteiineista sentrifugoinnin avulla. Sentrifugoitaessa cesiumkloridiliuosta suurella nopeudella muodostuu tiheysgradientti siten, että liuos on tiheintä koeputken pohjalla. Eri makromolekyyleillä on eri tiheydet. RNA on raskaampaa kuin DNA, jolloin se painuu koeputken pohjalle ja proteiinit jäävät koeputken pinnalle. Etidiumbromidia käytettäessä yksijuosteinen DNA voidaan erottaa kaksijuosteisesta DNA:sta.


title: Matti Sarmela

text: Matti Eljas Sarmela (s. 6. huhtikuuta 1937 Hollola) on suomalainen kulttuuriantropologi. Sarmela toimi Helsingin yliopistossa yleisen kansatieteen professorina vuosina 1973–1981, sosiaaliantropologian professorina vuosina 1981–1988 ja kulttuuriantropologian ylimääräisenä professorina vuosina 1988–2000.


title: Minna Paavola

text: Minna Johanna Paavola (s. 21. kesäkuuta 1984 Kotka) on suomalainen yleisurheilija. Hän edusti Karhulan Katajaisia ja hänen valmentajanaan toimi Matti Paavola. Paavolan keskittyi urallaan heittolajeihin eli kuulantyöntöön, kiekonheittoon ja moukarinheittoon. Hän ei ole esiintynyt virallisissa kilpailuissa vuoden 2010 jälkeen. Parhaiten Paavola menestyi moukarinheitossa, jossa hänen ennätyksensä 60,57 metriä.


title: Uimahypyt kesäolympialaisissa 2012 – naisten 3 metrin ponnahduslaudan parihypyt

text: Naisten 3 metrin ponnahduslaudan parihypyt kilpailtiin 29. heinäkuuta London Aquatics Centressä. Joukkueita oli yhteensä kahdeksan.


text: Joukkueet hyppäsivät kukin viisi hyppyä.


title: Hannele Kuutti

text: Martta Hannele Kuutti (s. 16. maaliskuuta 1984 Savonlinna) on suomalainen yleisurheilija. Hän edustaa Savonlinnan Rientoa ja hänen valmentajanaan toimii Pekka Kuutti. Uransa aikana Kuutti on kilpaillut useissa eri lajeissa, mutta parasta menestystä hän on saavuttanut moukarinheitossa, jossa hän on saavuttanut pronssia Kalevan kisoissa 2004. Hänen moukarinheiton ennätyksensä 61,14 metriä on vuodelta 2011.


title: Kaarlo Hildén

text: Kaarlo Hildén voi tarkoittaa seuraavia:


title: Bibliotheke

text: Bibliothēkē (, , "Kirjasto") eli "Myriobiblos" () tai "Myriobiblon" (, "Kirjapaljous") on Fotios Suuren 800-luvulla kokoama kreikkalaisen kirjallisuuden antologia, joka on merkittävä erityisesti muutoin kadonneen antiikin kreikkalaisen kirjallisuuden lähteenä.


title: Bibliotheke

text: Fotios syntyi noin vuonna 820 ja toimi Konstantinopolin patriarkkana vuosina 858–867 sekä 877–886. Tutkijat ovat arvelleet, että hän olisi kirjoittanut teoksensa Bagdadissa toimineessa Viisauden talossa ollessaan lähettiläänä Abbasidien hovissa Samarrassa vuonna 845. Tämä johtuu siitä, että monet Fotioksen mainitsemat teokset — joista suuri osa on maallista kirjallisuutta — eivät ole olleet saatavilla hänen aikansa Bysantissa. Abbasidien dynastiassa käännettiin antiikin kreikkalaista kirjallisuutta arabian kielelle, ja Fotios on saattanut tutkia niitä ollessaan maassa.


title: Bibliotheke

text: Fotios kirjoitti teoksen "Bibliothēkē" veljelleen Tarasiokselle tämän pyynnöstä ja osoitti sen tälle esipuheessaan. Teosta ei ollut alun perin tarkoitettu lähdeteokseksi, mutta myöhemmin sitä on usein käytetty sellaisena. Näin se on ensimmäinen bysanttilainen teos, jota voidaan pitää jonkinlaisena ensyklopediana.


title: Bibliotheke

text: Teoksen ensimmäinen painettu laitos ("editio princeps") julkaistiin vuonna 1601 (David Hoeschel, Augsburg). Nykyinen kriittinen laitos on R. Henryn (Pariisi, 1959-1977) toimittama.


title: Bibliotheke

text: "Bibliothēkē" sisältää 280 yhteenvetoa kirjoista ("koodekseista"), jotka Fotios oli lukenut. Yhteen tällaiseen koodeksiin kuuluu yksi tai useampi teos, joten käsiteltyjä teoksia on enemmänkin. Yhteenvedot ovat pituudeltaan yhdestä lauseesta useisiin sivuihin.


title: Bibliotheke

text: Fotioksen käsittelemiin teoksiin kuuluu sekä antiikin kreikkalaista kirjallisuutta että varhaisbysanttilaista kirjallisuutta 500-luvulta eaa. Fotioksen omiin päiviin 800-luvulle saakka. Teoksiin lukeutuu sekä pakanallista että kristillistä kirjallisuutta, mutta ei luonnontieteellisiä teoksia eikä runoutta. Lähes puolet käsitellyistä kirjoista on sittemmin kadonnut. Näin Fotioksen teoksen sisältämät yhteenvedot ovat merkittävä lähde niiden sisältöön.


title: Bibliotheke

text: Fotios käsittelee usein, mutta ei aina, saman kirjailijan teoksia tai samaa aihetta käsitteleviä teoksia peräkkäin. Joskus hän käsittelee samaa teosta useammin kuin kerran. Fotios kuvaa yhteenvedoissa teosten sisältöä ja tekee niistä myös kriittisiä huomioita, jotka koskevat usein erityisesti niiden tyyliä. Hän käsittelee myös muun muassa teosten aitoutta.


title: Bibliotheke

text: Fotioksen teokseen viitataan koodeksin numerolla. Esimerkiksi "Fotios cod. 93" viittaa koodeksiin numero 93 eli Arrianoksen teoksen "Bithynika" kuvaukseen.


title: Gazprombank

text: Gazprombank tai lyhennettynä GPB () oli lainakannaltaan Venäjän kolmanneksi suurin pankki vuoden 2013 alussa. Pankkikonsernin asiakaskuntaan kuului vuoden 2011 lopussa 45 000 yritystä ja noin kolme miljoonaa henkilöasiakasta. Pankin katsotaan kuuluvan valtiolliseen Gazprom-konserniin.


title: Gazprombank

text: Lokakuussa 2017 Telia ilmoitti myyvänsä osuutensa venäläisestä teleoperaattorista MegaFonista lähes miljardin euron kauppahintaan Gazprombankille.


title: Max Theiler

text: Max Theiler (1899-1972) oli eteläafrikkalainen lääkäri ja virusten tutkija. Hän toimi vuodesta 1930 Rockefellerin säätiössä. Vuonna 1939 hän keksi keltakuumerokotteen. Vuonna 1951 Theiler sai Nobelin lääketieteen palkinnon keltakuumeen hoitoa ja ehkäisyä koskevasta tutkimuksesta.


title: Hallituksen iltakoulu

text: Hallituksen iltakoulu on Suomen valtioneuvoston epävirallinen työskentelymuoto. Se on kerran viikossa järjestettävä ministerien epävirallinen kokous, jossa valmistellaan asioita ennen valtioneuvoston yleisistuntoa. Iltakoulussa ei tehdä muodollisia päätöksiä. Iltakoulu on tärkeä osa Suomessa vakiintuneesta yhteistyökulttuurista hallituspuolueiden kesken, vaikka se ei sisälly valtiosääntöön.


title: Hallituksen iltakoulu

text: Iltakoulun kutsuu koolle Suomen pääministeri. Iltakoulun nähdään antavan pääministerille virallisia hallituksen istuntoja enemmän vaikutusvaltaa, koska hän mm. päättää esityslistasta. Toisaalta se tarjoaa ministereille keskustelufoorumin ministerivaliokuntien ja ministeriryhmien työskentelyn ohella.


title: Hallituksen iltakoulu

text: Iltakoulu pidetään yleensä joka keskiviikko kello 17.00. Siihen voivat osallistua ministerien ohella hallituspuolueiden eduskuntaryhmien puheenjohtajat, oikeuskansleri, pääministerin valtiosihteeri sekä valtioneuvoston viestintäjohtaja. Valtioneuvoston yleisistunto pidetään normaalisti torstaisin kello 13.00 ja presidentin esittely perjantaisin kello 11.00.


title: Hallituksen iltakoulu

text: Iltakoulukäytäntö aloitettiin A. K. Cajanderin III hallituksen aikana. Pääministeri kutsui hallituksen keskiviikkoiltaisin virka-asuntoonsa. Nimensä työmuoto sai alkuperäisestä kokoontumisajankohdastaan ja puhetta johtavan pääministerin viiksistä, joita pidettiin "rehtorimaisina". Aluksi keskustelu oli yleisluonteista, mutta pian tilaisuudesta tuli osa seuraavan yleisistunnon valmistelua. J. K. Paasikiven ja Mauno Pekkalan sihteerinä 1940-luvulla toiminut Toivo Heikkilä muisteli, että A. K. Cajander tarjosi iltakoulun yhteydessä vain kahvia ja hedelmiä, mutta hänen seuraajiensa aikana tuli tavaksi aloittaa iltakouluistunto lounaalla.


title: Hallituksen iltakoulu

text: Iltakoulussa ovat läsnä ministerien lisäksi oikeuskansleri ja pääministerin sihteeri. Kalevi Sorsan I hallituksen aikana mukaan alettiin kutsua hallituspuolueiden eduskuntaryhmien puheenjohtajat. 1980-luvulta alkaen iltakouluihin on osallistunut valtioneuvoston tiedotuspäällikkö. Myös valtiovarainministeriön valtiosihteeri on ajoittain kuulunut iltakoulun kokoonpanoon tarvittaessa käytettävien asiantuntijoiden ja esittelijän lisäksi.


title: Hallituksen iltakoulu

text: J. K. Paasikivi aloitti pääministerinä iltakoulun pöytäkirjakäytännön. Pöytäkirjaa pitää pääministerin sihteeri, erityisavustaja tai muu pääministerin määräämä henkilö. Pöytäkirjat eivät ole julkisia.


title: Hallituksen iltakoulu

text: Urho Kekkonen puolestaan innokkaana saunojana liitti pääministerikaudellaan iltakoulun alkuun saunomisen pääministerin virka-asunnon, Kesärannan, saunassa. Tämä perinne katkesi työskentelytahdin tiivistymiseen.


title: Domenico Bartolucci

text: Domenico Bartolucci (7. toukokuuta 1917 Borgo San Lorenzo – 11. marraskuuta 2013 Rooma) oli italialainen säveltäjä, kuoronjohtaja ja katolisen kirkon kardinaali. Hän sai vuonna 1939 sävellysdiplomin Firenzen konservatoriosta. Saman vuoden joulukuun 23. päivänä hänet vihki papiksi Firenzen arkkihiippakuntaan Elia Dalla Costa. Vuonna 1942 Bartolucci sai diplomin Rooman Paavillisesta hengellisen musiikin instituutista. Lisäksi hän sai diplomin Accademia Nazionale di Santa Ceciliasta, jossa hän täydensi sävellysopintojaan Ildebrando Pizzettin johdolla.


title: Domenico Bartolucci

text: Vuonna 1952 Bartolucci nimitettiin Lorenzo Perosin neuvosta Sikstuksen kappelin kuoron varamaestroksi. Perosi kuoli vuonna 1956, ja paavi Pius XII nimitti Bartoluccin Sikstuksen kappelin kuoron johtoon. Bartolucci vastusti Vatikaanin toisen kirkolliskokouksen aikaan latinan hylkäämistä liturgisella uudistuksella. Vaikka hänen nimityksensä oli ”ikuinen”, vuonna 1997 häntä seurasi Giuseppe Liberto. Tuleva paavi Benediktus XVI vastusti Bartoluccin korvaamista, ja hän kutsuikin Bartoluccin 24. kesäkuuta 2006 johtamaan jälleen konserttia Sikstuksen kappelissa. Ohjelmassa oli Giovanni Pierluigi da Palestrinan musiikkia ja myös Bartoluccin omia sävellyksiä, kuten paaville omistettu kuusiääninen motetti ”Oremus pro Pontifice our Benedicto”. Bartolucci johti myös RAI:n kuoroa ja lukuisien italialaisten sinfoniaorkesterien kuoroja.


title: Domenico Bartolucci

text: 20. marraskuuta 2010 Bartoluccista tehtiin Santissimi Nomi di Gesù e Maria in Via Latan kardinaalidiakoni. Hän sai vapautuksen piispanvihkimyksen vaatimuksesta kardinaaliksi nimitettäessä. Koska Bartolucci oli kardinaaliksi päästessään yli 80-vuotias, hänellä ei ollut enää mahdollisuutta osallistua konklaaviin.


title: Domenico Bartolucci

text: Bartoluccin sävellystuotantoon kuuluu muun muassa motetteja, messuja, oratorioita sekä soolosoitin- ja kamarimusiikkiteoksia.


title: Hans Adolf Krebs

text: Hans Adolf Krebs (25. elokuuta 1900 – 22. marraskuuta 1981) oli saksalainen biokemisti, joka sai vuonna 1953 Nobelin lääketieteen palkinnon sitruunahappokierron löytämisestä. Samana vuonna palkittiin myös Fritz Lipmann.


title: Hans Adolf Krebs

text: Krebs syntyi Hildesheimissa ja oli paikkakunnan juutalaisen korvalääkärin poika. Hän opiskeli lääketiedettä useissa saksalaisissa yliopistoissa ja lisäksi kemiaa Berliinissä. Hän työskenteli sairaalalääkärinä, kunnes kansallissosialistit lakkauttivat hänen virkansa vuonna 1933. Silloin hän sai kutsun Cambridgeen. Cambridgesta hän siirtyi Sheffieldin yliopistoon, missä työskenteli lähes 20 vuotta ennen siirtymistään Oxfordin yliopistoon.


title: Hans Adolf Krebs

text: Krebs tutki solujen aineenvaihduntaa jo Saksassa Freiburgin yliopistossa, jossa hän löysi ensimmäisen syklisen aineenvaihduntaprosessin, jota kutsutaan nimellä ureakierto. Vuonna 1937 työskennellessään Sheffieldissä hän julkaisi soluissa tapahtuvan kemiallisten reaktioiden sarjan, jossa ravintoaineista peräisin olevat hiiliatomit hapettuvat hiilidioksidiksi ja samojen molekyylien sisältämät vedyt siirtyvät elektroninsiirtäjäkoentsyymeille. Tämä nimellä Krebsin kierto tai sitruunahappokierto kutsuttu prosessi vapauttaa kaksi kolmasosaa ylempien eliöiden energiasta, ja se on ollut keskeinen tekijä, kun on haluttu ymmärtää solujen aineenvaihduntaa ja molekyylibiologiaa.


title: Japaniniibis

text: Japaniniibis ("Nipponia nippon") on uhanalainen iibislaji.


title: Japaniniibis

text: Japaniniibis on 56 senttimetriä pitkä. Pesimättömillä yksilöillä on valkoinen höyhenpuku, mutta pesivillä linnuilla on harmaa pää, kaula, selkä ja hartiat. Päässä on tuuhea töyhtö. Naama ja jalat ovat punaiset.


title: Japaniniibis

text: Japaniniibis pesi aiemmin Itä-Venäjällä, Japanissa ja Kiinassa, mutta on sittemmin hävinnyt melkein kaikilta tunnetuilta pesimispaikoiltaan. Ainoa tunnettu jäljellä oleva populaatio pesii Shaanxin maakunnassa Keski-Kiinassa.


title: Japaniniibis

text: Japaniniibis pesii helmi-kesäkuussa. Munia munitaan 3-4 ja niitä haudotaan keskimäärin 28 päivää.


title: Japaniniibis

text: Japaniniibis käyttää ravinnokseen taskurapuja, sammakoita, pieniä kaloja, kotiloita ja muita nilviäisiä ja kovakuoriaisia.


title: Kunnes elämä meidät erottaa

text: Kunnes elämä meidät erottaa on Timo Rautiainen & Neljäs Sektori -yhtyeen debyyttialbumi. Albumi julkaistiin 28. syyskuuta 2012, sen on äänittänyt ja miksannut Mikko Karmila ja tuottanut yhtyeen basisti Valtteri Tynkkynen, joka on myös säveltänyt ja sanoittanut suurimman osan levyn kappaleista. Lisäksi levyn kappaleita ovat olleet tekemässä Timo Rautiainen, Jarkko Martikainen ja Jarkko Petosalmi.


title: Kunnes elämä meidät erottaa

text: Albumin ensimmäinen single ”Vastavirtaan” ilmestyi huhtikuussa 2012. Timo Rautiaisen mukaan albumin musiikillinen linja on hänen soolojulkaisujaan linjakkaampi ja albumilla ei kuulla ollenkaan esimerkiksi mandoliinia tai puhallinsoittimia, joita kuultiin Rautiaisen sooloalbumeilla.


title: Kunnes elämä meidät erottaa

text: Albumi nousi Suomen virallisen listan sijalle 5.


title: Kunnes elämä meidät erottaa

text: Kaikki sovitukset Timo Rautiainen & Neljäs Sektori. Kosketinsovitukset Petri Tiainen ja Valtteri Tynkkynen.


title: John Blackwood McEwen

text: Sir John Blackwood McEwen (1868 Hawick – 1948) oli skotlantilainen säveltäjä. Hän valmistui vuonna 1888 "Master of Arts" -arvolla Glasgow’n yliopistosta. Hän jatkoi opintojaan Royal Academy of Musicissa Lontoossa. Vuonna 1895 hän sai nimityksen South Parish Churchin kuoromestariksi Greenockissa; hän opetti tällöin Athenaeum School of Musicissa Glasgow’ssa.


title: John Blackwood McEwen

text: Vuonna 1898 McEwen palasi Royal Academy of Musiciin harmonian ja sävellyksen professorina. Hän toimi sen rehtorina vuosina 1924–1936. Hänet lyötiin ritariksi vuonna 1931, ja hän sai oikeustieteen kunniatohtorin arvon Glasgow’n yliopistosta vuonna 1933. Hänen tunnetuin teoksensa on "Solway Symphony". Geoffrey Tozer levytti Chandos Recordsille albumin hänen pianosävellyksiään.


title: Liuskamerisinappi

text: Liuskamerisinappi ("Cakile maritima" ssp. "baltica") on ristikukkaiskasveihin kuuluvan merisinapin alalaji. Se on yksivuotinen, kalju, haarovavartinen ruoho. Möyheät lehdet ovat pariosaisia, lisäksi usein pariliuskaisia. Teriö on sinipunainen tai valkoinen. Erityisesti Pohjanlahden rannikolla esiintyy pieni- ja vaaleateriöisiä yksilöitä.


title: Kirsi Koro

text: Kirsi Karoliina Koro (s. 22. kesäkuuta 1976 Virrat) on suomalainen yleisurheilija. Hän edustaa Virtain Urheilijoita ja hänen valmentajanaan toimii Pauli Ruohonen. Koro on keskittynyt heittolajeihin, eli kuulantyöntöön, kiekonheittoon, moukarinheittoon ja painonheittoon. Parhaiten Koro on menestynyt moukarinheitossa, jossa hänen ennätyksensä on 61,34 m. Vuoden 2013 moukarinheiton SM-talvimestaruuskisoissa Koro sai pronssia. Kalevan kisoissa hän sijoittui moukarinheitossa parhaimmillaan viidenneksi vuonna 2007.


title: Joseph Ponniah

text: Joseph Ponniah (s. 12. lokakuuta 1952) on srilankalainen roomalaiskatolinen piispa. Hänet vihittiin papiksi Trincomalee-Batticaloan hiippakuntaan 30. huhtikuuta 1980 ja nimitettiin sen vihkipiispaksi sekä Mons in Mauretanian titulaaripiispaksi 19. helmikuuta 2008. Piispaksi vihkiminen seurasi 24. toukokuuta. Pääkonsekraattorina toimi Joseph Kingsley Swampillai, jota avustivat Mario Zenari ja Warnakulasurya Wadumestrige Devasritha Valence Mendis.


title: Joseph Ponniah

text: 3. heinäkuuta 2012 Ponniah sai Batticaloan hiippakunnan irrottauduttua nimityksen sen piispaksi.


title: Katri Räsänen

text: Katri Anneli Räsänen (s. 31. toukokuuta 1980 Kotka) on suomalainen yleisurheilija. Hän edusti Karhulan Katajaisia ja hänen valmentajanaan toimi Reijo Nimander. Räsänen keskittyi moukarinheittoon. Parhaiten Räsänen menestyi moukarinheitossa, jossa hänen ennätyksensä on 59,85 metriä. Hän edusti Suomea Münchenin EM-kilpailuissa 2002 karsiutuen jatkosta. Kalevan kisoista hän on saavuttanut hopeaa ja pronssia.


title: Joseph Kingsley Swampillai

text: Joseph Kingsley Swampillai (s. 9. joulukuuta 1936) on srilankalainen roomalaiskatolinen piispa. Hänet vihittiin papiksi 20. joulukuuta 1961 ja nimitettiin Trincomalee-Batticaloan hiippakunnan johtoon 17. maaliskuuta 1983. Piispaksi vihkiminen seurasi 7. toukokuuta. Pääkonsekraattorina toimi Agnelo Rossi, jota avustivat Duraisamy Simon Lourdusamy ja Adam Kozłowiecki.


title: Joseph Kingsley Swampillai

text: 3. heinäkuuta 2012 Batticaloan hiippakunnan irrottauduttua Swampillai jatkoi toimintaansa Trincomaleen hiippakunnan piispana.


Warnakulasurya Wadumestrige Devasritha Valence Mendis (s. 21. toukokuuta 1958) on srilankalainen roomalaiskatolinen piispa. Hänet vihittiin papiksi Chilawin hiippakuntaan 20. heinäkuuta 1985 ja nimitettiin sen koadjuuttoripiispaksi 17. tammikuuta 2005. Piispaksi vihkiminen seurasi 2. huhtikuuta. Pääkonsekraattorina toimi Frank Marcus Fernando, jota avustivat Oswald Thomas Colman Gomis ja Joseph Kingsley Swampillai.


title: Warnakulasurya Wadumestrige Devasritha Valence Mendis

text: Mendisistä tuli 19. lokakuuta 2006 Chilawin piispa.


title: Kaarlo Hildén (maantieteilijä)

text: Kaarlo Thorsten Oskar Hildén (28. syyskuuta 1893 Helsinki – 15. heinäkuuta 1960 Helsinki) oli suomalainen maantieteilijä ja antropologi. Maantieteilijänä hän oli erikoistunut talousmaantieteeseen ja antropologina fyysiseen antropologiaan. Hildén toimi Helsingin kauppakorkeakoulun talousmaantieteen professorina vuosina 1921–1960 ja rehtorina vuosina 1952–1957.


title: Kaarlo Hildén (maantieteilijä)

text: Kaarlo Hildénin vanhemmat olivat rovasti Karl August Hildén ja Toini Emelie Palmgren. Hän pääsi ylioppilaaksi 1911 ja valmistui filosofian kandidaatiksi 1915 sekä lisensiaatiksi ja tohtroiksi 1920. Hildén teki tutkimusmatkoja Altai-vuoristoon 1914, Ruhnun saarelle 1921 sekä Yhdysvaltoihin ja Kuubaan 1950.


title: Kaarlo Hildén (maantieteilijä)

text: Hildén oli Helsingin suomalaisen yhteiskoulun luonnonhistorian opettajana 1916–1919, Tietosanakirja Oy:n palveluksessa 1918–1924 ja Werner Söderström Oy:n palvluksessa 1924–1928. Hän oli Kauppakorkeakoulussa talousmaantieteen professorina vuodesta 1921, vararehtorina 1939–1952 ja rehtorina vuodesta 1952. Hildén oli Helsingin yliopiston dosenttina vuodesta 1926 sekä maantieteen vt. professorina 1929–1931 ja 1946–1950. Hän oli Suomen maantieteellisen seuran notaarina 1922–1924, hallituksen jäsenenä 1927–1940 ja sihteerinä 1929–1940. Hän sai kauppatieteen kunniatohtorin arvon 1953.


title: Hannu Kyösola

text: Hannu Olavi Kyösola (26. tammikuuta 1945 Turku – 24. marraskuuta 2004 Lohja) oli suomalainen yleisurheilija. Kyösola saavutti urallaan useita SM-mitaleita. Erityisesti hän menestyi kymmenottelussa ja pituushypyssä. Hän voitti kymmenottelun Suomen mestaruuden Kalevan kisoissa 1969 ja sijoittui kolmen parhaan joukkoon jokaisena vuonna 1967-1971. Kyösola paransi kymmenottelun Suomen ennätystä kolme kertaa, parhaimmillaan tulokseen 7669 pistettä. Hänen pituushypyn ennätyksensä on 782 Ruotsi-maaottelusta vuodelta 1972. Lisäksi hän voitti pituushypyn SM-hallimestaruuden vuosina 1967 ja 1970. Kaikkiaan urheilija keräsi urallaan 9 SM-mitalia Kalevan kisoista, joista yhden kullan, kuusi hopeaa ja yhden pronssin sekä toiset 9 mitalia SM-hallikisoista, joista viisi kultaa, kolme hopeaa ja yhden pronssin. Kymmenottelun ja pituushypyn lisäksi SM-palkintosijoja tuli viestijuoksuista.


title: Hannu Kyösola

text: Kyösola edusti Suomea Yleisurheilun Euroopan-mestaruuskilpailuissa Ateenassa 1969 kymmenottelussa ja pituushypyssä. Hän sijoittui kymmenottelussa sijalle 14. ja pituushypyssä sijalle 16. Helsingin EM-kisoissa 1971 hän oli kymmenottelussa 18. Lisäksi hän edusti Suomea useissa yleisurheilumaaotteluissa.


title: Hannu Kyösola

text: Ottelijan urheiluseura vuodesta 1972 oli Viipurin Urheilijat. Aiemmat seurat olivat Rantasalmen Urheilijat, Mikkelin Kilpa-Veikot ja Lahden Sampo. Urheilija itse piti uransa parhaimpana saavutuksena vuoden 1969 Kalevan kisoja, joissa hän osallistui pituushyppyyn ja kymmenotteluun. Ennen kymmenottelun viimeistä lajia Kyösola venyi pituudessa hopealle tuloksella 764 häviten voittajalle, Pertti Pousille vain neljä senttiä ja juoksi kymmenottelun ratkaisevalla lajilla 1500 metrillä vielä niin hyvän ajan, että voitti lajin Suomen mestaruuden.. Hannu Kyösola lopetti urheilu-uransa kauteen 1975, jolloin hän jäi SM-kisojen pituushypyssä sijalle 11 ja juoksi Viipurin Urheilijoiden pikaviestijoukkueessa viidenneksi. Urehilu-uran jälkeen hän toimi poikien liikunnan opettajana mm. Ikaalisissa lukuvuoden 1978 - 1979.


title: Hannu Kyösola

text: Hannu Kyösolan ennätystuloksia lajeittain:


title: Hannu Kyösola

text: Hannu Kyösolan kaksoisveli Heikki oli myös yleisurheilija. Vuonna 1973 hän paransi Hannun nimissä ollutta kymmenottelun Suomen ennätystä tulokseen 7689.. Hannu ja Heikki muodostavat ainutlaatuisen ottelijaparivaljakon koko maailmassa. Kaksoisveljistä molemmat olivat kymmenottelijoita sekä hyppääjiä. He kummatkin voittivat kymmenottelussa SM-kultaa ja tekivät lajin Suomen ennätyksen. Lisäksi he voittivat hyppylajeissaan SM-hopeaa. Jopa heidän parhaat EM-sijoituksensa olivat samat. Yhtäläisyydet jatkuvat vielä tämän jälkeenkin, sillä molemmat työskentelivät urheilu-uriensa jälkeen liikunnan lehtoreina.


title: Jenni Viljanen

text: Jenni Emilia Viljanen (s. 11. helmikuuta 1983 Lavia) on entinen suomalainen yleisurheilija. Hän edusti Porin Pyrintöä ja hänen valmentajanaan toimi Arto Rinta-aho. Viljanen keskittyi urallaan kuulantyöntöön ja moukarinheittoon. Kalevan kisoissa hän saavutti pronssia moukarinheitossa vuonna 2005. Moukarinheitossa hänen ennätyksensä on 59,45 m.


title: Mika Hannula

text: Mika Hannula voi tarkoittaa seuraavia:


title: Katariina Lahti (moukarinheittäjä)

text: Katariina Laura Aleksandra Lahti (s. 11. maaliskuuta 1982 Espoo) on suomalainen moukarinheittäjä. Hän edusti Espoon Tapioita ja hänen valmentajanaan toimi Arto Rinta-aho. Lahden ennätys moukarinheitossa on 59,13 m. Alle 20-vuotiaiden EM-kilpailuissa 2001 hän sijoittui 12:nneksi ja alle 23-vuotiaiden EM-kilpailuissa 2003 hän karsiutui loppukilpailusta. Hänellä on nuorten maaotteluedustuksia.


title: Etran Finatawa

text: Etran Finatawa on nigeriläistä maailmanmusiikkia esittävä yhtye, jonka jäsenet kuuluvat kahteen paimentolaiskansaan: tuaregeihin ja wodaabeihin. Vuonna 2004 perustetun yhtyeen nimi merkitsee "perinteen tähtiä". Se on kiertänyt eri maanosissa ja esiintynyt muun muassa WOMAD-festivaalilla.


title: Etran Finatawa

text: Vuonna 2007 Etran Finatawa oli ehdolla BBC Radio 3 -maailmanmusiikkipalkinnon saajaksi uusien tulokkaiden kategoriassa debyyttialbumillaan "Introducing Etran Finatawa" (2006). Sittemmin yhtye on julkaissut albumit "Desert Crossroads" (2007) ja "Tarkat Tajje / Let's Go!" (2010).


title: Helttaminttu

text: Helttaminttu ("Elsholtzia ciliata") on kasvilaji helttaminttujen suvussa huulikukkaiskasvien heimossa. Laji kasvaa luonnonvaraisena laajalla alueella Aasiassa, ja sitä käytetään lähinnä Vietnamissa yrttinä.


title: Helttaminttu

text: Helttaminttu on yleensä 30–50 senttimetriä korkeaksi kasvava yksivuotinen ruohovartinen kasvi. Varret ovat pystyjä ja karvattomia tai pehmeäkarvaisia. Lehdet ovat suikeat tai puikeat ja 3–9 senttimetriä pitkät sekä 1–4 senttimetriä leveät. Lehdet ovat sahalaitaiset ja kärjeltään pitkäsuippuiset.


title: Helttaminttu

text: Kukinto on 2–7 senttimetriä pitkä ja rakenteeltaan toispuolinen tähkä. Kukkien suojuslehdet ovat puikeat tai leveän pyöreähköt ja noin 4 millimetriä pitkät. Kukat ovat kaksineuvoisia. Tiheän valkokarvainen kukkaperä on noin 1,2 millimetriä pitkä. Verhiö on noin 1,5 millimetriä pitkä ja pehmeäkarvainen. Noin 4,5 millimetrinen teriö on kaksihuulinen ja väritykseltään violetti. Hedelmä on kota.


title: Helttaminttu

text: Helttaminttu kasvaa luontaisena Aasiassa laajalla alueella. Sitä esiintyy Intiassa, Japanissa, Kiinassa, Laosissa, Malesiassa, Mongoliassa, Myanmarissa, Thaimaassa, Venäjällä ja Vietnamissa. Kasvi viihtyy monenlaisissa ympäristöissä merenpinnankorkeudelta aina 3 400 metriin.


title: Helttaminttu

text: Helttaminttua käytetään vietnamilaisessa keittiössä yrttinä. Kasvin lehdet käytetään usein tuoreena ja tarjoillaan tavallisesti useiden muiden yrttien seassa. Myös kasvin jauhettuja siemeniä käytetään mausteena. Lajia on käytetty jonkin verran myös koristekasvina.


title: Kiertokytkin

text: Kiertokytkin (tai "vääntökytkin") on moniasentoinen elektroniikassa käytetty kytkin, jonka asentoa vaihdetaan kiertämällä. Kiertokytkimen etuja keinu- ja vipukytkimeen verrattuna ovat suurempi kytkentäasentojen määrä ja pienempi riski vaihtaa kytkimen asento tahattomasti.


title: Aleviitit

text: Aleviitit ovat pääosin Turkissa toimiva islamin suuntaus, joka samoin kuin ennen kaikkea Syyriassa vaikuttava alaviitit johtavat nimensä Ali ibn Abi Talibista eli imaami Alista. Nimitykset "aleviitti" ja "alaviitti" sekoitetaan suomalaisessa mediassa ja keskustelussa helposti keskenään.


title: Etta Jones

text: Etta Jones (25. marraskuuta 1928 Aiken, Etelä-Carolina – 16. lokakuuta 2001 Mount Vernon, New York) oli yhdysvaltalainen jazzlaulaja. Hän teki yhteistyötä muiden muassa Buddy Johnsonin, Barney Bigardin, Earl Hinesin, Art Blakeyn ja saksofonisti Houston Personin kanssa. Hän debytoi levytyksellä vuonna 1944, ja hänen viimeinen albuminsa, "Etta Jones Sings Lady Day", julkaistiin samana päivänä, kun hän kuoli syövän komplikaatioihin.


title: Etta Jones

text: Eräs Jonesin hitti oli "Don't Go to Strangers" (1960).


title: Frederick Chapman Robbins

text: Frederick Chapman Robbins (25. elokuuta 1916 – 4. elokuuta 2003) oli yhdysvaltalainen tutkija, joka sai vuonna 1954 Nobelin lääketieteen palkinnon poliovirukseen liittyvästä tutkimuksesta.


title: Veloso

text: Veloso on muun muassa seuraavien henkilöiden sukunimi:


title: Pertti Purola

text: Pertti Purola (s. 20. toukokuuta 1963) on suomalainen entinen pikajuoksija. Hän edusti aktiiviurallaan Oulun Pyrintöä.


title: Pertti Purola

text: Purola sijoittui toiseksi 200 metrin juoksussa Kalevan kisoissa 1992 ja kolmanneksi 100 metrin juoksussa samoissa kilpailuissa sekä Kalevan kisoissa 1994. Hän saavutti SM-mitaleja myös sisäradoilla ja viestijuoksussa. Hänen ennätyksensä 100 metrillä oli 10,49 ja 200 metrillä 21,23. Hän osallistui Helsingin EM-kilpailuissa 1994 200 metrille ja 4×100 metrin viestiin. Hänellä on maaotteluedustuksia.


title: Hugo Theorell

text: Axel Hugo Theodor Theorell (1903-1982) oli ruotsalainen tutkija, joka sai vuonna 1955 Nobelin lääketieteen palkinnon hapettumiseen vaikuttavia entsyymejä koskevasta tutkimuksesta.


title: Hugo Theorell

text: Theorell työskenteli uransa alussa Pariisissa Albert Calmetten kanssa. Vuosina 1924–1935 hän tutki veren rakennetta ultrasentrifugin avulla. Myöhemmin hän tutki hengitysentsyymien toimintaa.


title: Tor Therman

text: Tor Therman (17. elokuuta 1903 Helsinki – 16. toukokuuta 1973 Helsinki) oli suomalainen rehtori ja oppikoulunopettaja, joka toimi sotasyyllisyysoikeuden jäsenenä vuosina 1945–1946.


title: Tor Therman

text: Tor Therman valmistui filosofian kandidaatiksi vuonna 1925 ja maisteriksi vuonna 1927. Hän toimi opettajana ruotsinkielisessä Läroverket för gossar och flickor -koulussa Helsingissä vuosina 1927–1930 sekä Töölön ruotsalaisessa yhteiskoulussa lehtorina vuodesta 1930 ja rehtorina vuodesta 1940. Vuodesta 1946 Therman toimi valtion elokuvalautakunnan varapuheenjohtajana.


title: Tor Therman

text: Vuosina 1945–1946 Tor Therman oli yksi eduskunnan sotasyyllisyysoikeuteen valitsemasta 12 jäsenestä ja ainoa Ruotsalaisen kansanpuolueen edustaja tuomioistuimessa. Oikeudenkäynnin päätteeksi langetetun tuomion perustelut muodostuivat juuri Thermanin esittämän lausunnon mukaan.


title: André Frédéric Cournand

text: André Frédéric Cournand (1895–1988) oli ranskalaissyntyinen yhdysvaltalainen tutkija, joka sai vuonna 1956 Nobelin lääketieteen palkinnon sydäntä ja verenkiertoa koskevasta tutkimuksesta.


title: Werner Forssmann

text: Werner Theodor Otto Forssmann (1904–1979) oli saksalainen tutkija, joka sai vuonna 1956 Nobelin lääketieteen palkinnon sydäntä ja verenkiertoa koskevasta tutkimuksesta.


title: Rapaces de Gap

text: Rapaces de Gap on ranskalainen jääkiekkoseura, joka pelaa maan pääsarjassa Ligue Magnusissa.


title: Aunimarjut Kari

text: Aunimarjut Kari (s.  2. elokuuta 1967 Raahe) on suomalainen runoilija.


title: Aunimarjut Kari

text: Kasvatustieteen maisterin tutkinnon (2010) suorittaneelta Karilta on julkaistu runokokoelmat "Oi" (Sanasato 2005), "Toinen nainen" (Sanasato 2009), "Unennäkijä" (ntamo 2012), "Pilvissä kulkija" (ntamo 2013) ja "Hupsista keikkaa – runoja lapsille" (ntamo 2013). Tiivis yhteistyö säveltäjä Kaj Chydeniuksen kanssa alkoi vuonna 2000 ja jatkuu yhä. Hänen runoja ovat säveltäneet myös muun muassa Oliver Kohlenberg ja Toni Edelmann. Vuonna 2002 Kari julkaisi Alfred Kordelin –säätiön tuella Eino Leinon tuotantoa käsittävän cd:n "Hymyilevä apollo" ja seuraavana vuonna Zachris Topeliuksen runoja "Taiteilijaseuran albumiin" levylle lausuttuna ensimmäisenä maailmassa. Karille myönnettiin Raahen taidetunnustuspalkinto vuonna 2003. "Hupsista keikkaa – runoja lapsille" ja "Metsänmörkö ja Valonpiika" teosten kuvituksen on tehnyt raahelainen kuvataiteilija Milka Peltokangas.Kaj Chydeniuksen kotisivut


title: Aunimarjut Kari

text: ntamon blogisivut


title: Bence Bogányi

text: Bence Bogányi (s. 1976) on unkarilaissyntyinen, myös Suomessa työskennellyt fagotisti. Hänen opettajiinsa ovat lukeutuneet Jussi Särkkä ja Klaus Thunemann.


title: Bence Bogányi

text: Bogányi syntyi muusikkoperheeseen ja aloitti fagotinsoiton opiskelun Unkarissa 9-vuotiaana. Myöhemmin hän opiskeli Sibelius-Akatemiassa, Hochschule für Musik Detmoldissa ja Nordplus-stipendillä Malmössä. Vuonna 2004 hän valmistui Hochschule für Musik "Hanns Eislerista". Vuonna 1997 hän voitti ensimmäisen palkinnon kansainvälisessä Crusell-kilpailussa Suomessa ja vuonna 2006 ensimmäisen palkinnon Fernand Gillet–Hugo Fox-kilpailussa Indianapolisissa.


title: Bence Bogányi

text: Bogányista tuli vuonna 1997 Suomen Kansallisoopperan soolofagotisti Helsingissä; vuonna 2002 hän sai saman aseman Helsingin kaupunginorkesterissa, ja vuonna 2005 hän siirtyi Berliinin radion sinfoniaorkesteriiin. Vuonna 2007 hänestä tuli Münchenin filharmonisen orkesterin soolofagotisti.


title: Bence Bogányi

text: Bogányi kantaesitti vuonna 2005 Kalevi Ahon hänelle säveltämän fagottikonserton. Hän on myös kiertänyt esittämässä kamarimusiikkia, ja pianisti Brigitte Engelhardin ja oboisti Clara Dentin kanssa hän julkaisi kamarimusiikkialbumin "Le charme du Basson". Vuonna 2009 hänestä tuli Hochschule für Musik Nürnbergin professori. Hän on pianisti Gergelyn ja sellisti-kapellimestari Tiborin veli.


title: Pak

text: Pak voi tarkoittaa seuraavia:


title: PHL

text: PHL (, Profesionalna H'okeina Liga) oli jääkiekon korkein sarjataso Ukrainassa vuosina 2011–2013. Sarja perustettiin vuonna 2011 korvaamaan Ukrainan jääkiekkoliiton ylläpitämän entisen pääsarjan. Sarja oli toiminnassa vain kaksi kautta, minkä jälkeen se kaatui taloudellisiin vaikeuksiin. Ukrainan jääkiekkoliitto otti sarjan rippeet haltuunsa kaudeksi 2013–2014, kunnes uusi Ukrainan jääkiekkoliiga perustettiin.


title: POL

text: POL voi viitata seuraaviin asioihin:


title: PRI

text: PRI voi olla lyhenne ainakin seuraavista:


title: PRK

text: Prk voi tarkoittaa seuraavia asioita:


title: Emil Petrovics

text: Emil Petrovics (1930 – 30. kesäkuuta 2011) oli unkarilainen säveltäjä. Hän oli Unkarin tasavallan ansioitunut taiteilija, joka sai myös kaksi Kossuth-palkintoa (1966, 2006).


title: Emil Petrovics

text: Petrovics syntyi Serbiassa serbialaiselle isälle ja unkarilaiselle äidille. Hän muutti perheineen Budapestiin toisen maailmansodan aikana. Hän opiskeli Ferenc Farkasin johdolla Ferenc Lisztin musiikkiakatemiassa ja aloitti itse opettamisen siellä vuonna 1968. Hän toimi Unkarin valtionoopperan musiikillisena johtajana vuosina 2003–2005. Säveltäjänä Petrovics vakiinnutti maineensa sodanvastaisella yksinäytöksisellä "C'est la guerre" -oopperalla (1961). Hänen muuhun tuotantoonsa kuuluu muun muassa kaksi sinfoniaa ja kamarimusiikkia.


title: Kruunusuvikakkara

text: Kruunusuvikakkara eli kruunukakkara eli kruunupäivänkakkara eli vihanneskrysanteemi ("Glebionis coronaria" tai "Chrysanthemum coronarium") on kasvilaji suvikakkaroiden ("Glebionis") suvussa ja asterikasvien heimossa. Lajin luokittelusta ei ole täyttä yksimielisyyttä, ja jotkin lähteet sijoittavat sen krysanteemien ("Chrysanthemum") sukuun.


title: Kruunusuvikakkara

text: Kruunusuvikakkara on monihaarainen varreltaan ja lehdiltään vahapintainen ruohovartinen kasvi. Aluslehdet ovat lyhytruotisia, muodoltaan pitkänpyöreitä tai vastapuikeita, laidoiltaan yleensä ehyet ja kärjestään kolmiliuskaisia. Varsilehdet ovat ruodittomia, muodoltaan pariosaisia, laidoiltaan hammaslaitaiset tai ehyet ja yleensä 3–8 senttimetriä pitkiä. Ylimmät varsilehdet ovat pienempiä ja vähemmän selvästi liuskaisia.


title: Kruunusuvikakkara

text: Kukinto on asterikasveille tyypillinen mykerö. Mykeröt ovat yleensä 1,5–2,5 senttimetriä leveitä ja kasvavat usein yksittäin, joskus 2–5 ryhmissä. Laitakukkia on 18 tai enemmän, niiden kielet ovat 1–1,5 senttimetriä pitkiä ja väritykseltään valkoisia, kermanvärisiä tai keltaisia. Kehräkukat ovat keltaisia, ja niitä on lukuisia. Kruunusuvikakkara on hyönteispölytteinen. Hedelmät ovat 2–3 millimetriä pitkiä pohjuspähkylöitä.


title: Kruunusuvikakkara

text: Kruunusuvikakkaran luontainen levinneisyysalue ulottuu Välimereltä Lähi-Idän kautta Etelä-Aasiaan. Lajia on kuitenkin viljelty sekä koriste- että ravintokasvina jo kauan sen luontaisen alueen ulkopuolella varsinkin Aasiassa.


title: Kruunusuvikakkara

text: Kruunusuvikakkaran lehtiä, versoja ja kukkia käytetään vihanneksena Itä- ja Kaakkois-Aasiassa. Lehdet ja versot voidaan tarjoilla raakana tai kypsennettynä, kukinnoista syödään tavallisesti vain laitakukat, sillä mykerön keskiosaa pidetään yleensä liian kitkerän makuisena. Lajia käytetään myös koristekasvina.


title: Rašid Nežmetdinov

text: Rašid Gibjatovitš Nežmetdinov (, 15. joulukuuta 1912 Aktjubinsk, Venäjän keisarikunta – 3. kesäkuuta 1974 Kazan, Neuvostoliitto) oli neuvostoliittolainen shakinpelaaja sekä shakkikirjailija. Hän oli kansallisen mestaritason pelaaja sekä shakissa että tammessa. Hän sai shakin kansainvälisen mestarin arvonimen vuonna 1954.


title: Rašid Nežmetdinov

text: Nežmetdinov syntyi köyhään maanviljelijäperheeseen Aktjubinskissa, Venäjän keisarikunnassa. (Nykyisin kaupunki tunnetaan nimellä Aqtöbe ja se sijaitsee luoteis-Kazakstanissa.) Nežmetdinovin vanhemmat olivat syntyperältään tataareja. Vanhemmat kuolivat pojan ollessa nuori ja Rašidin vanhemman veljen oli elätettävä perhe. Perhe muutti piakkoin Kazaniin, Tataarien autonomiseen neuvostasavaltaan. Siellä Nežmetdinov eli vuosia puutteessa.


title: Rašid Nežmetdinov

text: Nežmetdinov oppi nuorena pelaamaan shakkia ja tammea katsomalla, kuinka muut pelasivat. Hänellä oli luontaista lahjakkuutta molemmissa peleissä ja hänestä tuli pian taitava pelaaja. 25-vuotiaana hän päätti kuitenkin keskittyä yksinomaan shakin pelaamiseen. Peliuran keskeytti toinen maailmansota, jonka aikana Nežmetdinov palveli sotilaana Neuvostoliiton armeijassa. Hänet kutsuttiin palvelukseen vuonna 1941. Sodan aikana hänen sijoituspaikkansa oli aluksi Baikalissa. Sodan päätyttyä hän palasi takaisin Kazaniin.


title: Rašid Nežmetdinov

text: Kazanissa järjestettiin 1949 tammipelin Neuvostoliiton mestaruusturnauksen karsintakilpailu, johon Nežmetdinov osallistui ja voitti kisan tuloksella 12/16 häviämättä yhtään peliä. Suorituksesta hän sai Neuvostoliiton kansallisen mestarin arvon. Neuvostoliiton tammimestaruusturnauksen finaalissa hän sijoittui toiseksi.


title: Rašid Nežmetdinov

text: Shakinpelaajanakin Nežmetdinov kehittyi nopeasti. Hän osallistui 15-vuotiaana 1927 alle 18-vuotiaiden pelaajien turnaukseen, jossa voitti kaikki 15 peliään. Vuonna 1929 hän voitti Kazanin kaupungin nuorten mestaruuden. Vuonna 1930 hän osallistui Kazanin mestaruusturnaukseen voittaen kisan. Suorituksensa perusteella hän korottui ensimmäiseen luokkaan. Mestariehdokkaaksi hän korottui voittaessaan vuonna 1939 yhteisliittoturnauksen Rostov-na-Donussa tuloksella 9/10.


title: Rašid Nežmetdinov

text: Toisen maailmansodan jälkeen Nežmetdinovin pelivahvuus kohosi nopeasti. Vuonna 1946 hän voitti Berliinissä Neuvostoliiton miehitysalueella pelatun pienehkön turnauksen, jossa hänen taakseen jäi mm. tuleva Ukrainan mestari Isaak Lipnitski. Kotiutuksen jälkeen hän 1947 sijoittui Venäjän mestaruusturnauksessa toiseksi Nikolai Novotelnovin jälkeen. Samana vuonna hän osallistui vielä yhteisliittoturnaukseen mestariehdokasluokassa ja voitti kisan. Kisan voittaja pääsi vuonna 1948 ottelemaan kansallisen mestarin arvonimestä Vladas Mikėnasia vastaan. Ottelu päättyi tasan 7–7, mutta sääntöjen mukaan kansallisen shakkimestarin arvoa ei voitu myöntää, jos ottelu päättyi ratkaisemattomana. Nežmetdinovista ei vielä tullut shakkimestaria. Shakkimestari hänestä tuli vasta hänen voitettuaan Venäjän sosialistisen neuvostotasavallan mestaruusturnauksen vuonna 1950. Hän voitti Venäjän mestaruuden myös vuosina 1951, 1954, 1957 ja 1958 . Mestaruuksien lisäksi hän oli Venäjän mestaruuskisassa hopealla 1954 ja 1961, jakoi toista sijaa 1956 sekä kolmatta sijaa 1963.


title: Rašid Nežmetdinov

text: Nežmetdinov osallistui neljä kertaa (1954, 1957, 1959 ja 1961) Neuvostoliiton mestaruuskilpailuihin. Parhaan tuloksensa (jaettu seitsemäs sija) näistä kilpailuista hän saavutti Kiovassa vuonna 1954.


title: Rašid Nežmetdinov

text: Vuonna 1954 Nežmetdinov osallistui ainoaan Neuvostoliiton ulkopuolella pelaamaansa huipputurnaukseen Bukarestissä. Hän sai toisen sijan tuloksella 12,5/17 (+10 =5 –2) ja jäi ainoastaan puoli pistettä kisan voittaneesta Viktor Kortšnoista. Kansainvälinen shakkiliitto FIDE myönsi tuloksen perusteella Nežmetdinoville kansainvälisen mestarin arvonimen. Bukarestin turnauksesta on tullut kuuluisaksi Nežmetdinovin peli italialaista Enrico Paolia vastaan. Nežmetdinov sai kyseisestä pelistä ensimmäisen kauneuspalkinnon.


title: Rašid Nežmetdinov

text: Sittemmin Nežmetdinov pelasi ainoastaan Neuvostoliiton alueella. Vuonna 1961 hän jakoi Mark Taimanovin takana toista sijaa Tšigorinin muistoturnauksessa ja 1964 hän oli Vladimir Antošinin ja Vladimir Bagirovin jälkeen kolmas Bakun kansainvälisessä turnauksessa. Viimeisen turnauksensa (Latvian avoin mestaruusturnaus) hän pelasi vuonna 1973 ja sijoittui melko heikkotasoisessa kilpailussa vasta kolmanneksi.. Kisan aikana hän sairastui, eikä pystynyt pelaamaan kaikkia pelejään. Nežmetdinov kuoli Kazanissa 3. kesäkuuta 1974.


title: Rašid Nežmetdinov

text: Nežmetdinov kirjoitti ensimmäisen tataarinkielisen shakkioppaan (1953) . Hän julkaisi myös elämäkertansa, joka sisältää 100 peliä. (Elämäkerta on sittemmin julkaistu vuonna 2000 englanninkielisenä käännöksenä nimellä "Nežmetdinov's Best Games of Chess", jonka on kustantanut Caissa Editions.)


title: Rašid Nežmetdinov

text: Pelaajana Nežmetdinov oli hurja hyökkäyspelaaja, joka kukisti useita koviakin pelaajia. Hän voitti maailmanmestari Mihail Talin Bakussa vuonna 1961. Myöhemmin maailmanmestariksi kohonneen Boris Spasskin hän voitti Neuvostoliiton mestaruusturnauksessa 1957. . Toisaalta hän hävisi tuloksella 1–4 (2 tasapeliä ja 3 tappiota) sellaisille suurille puolustuspelaajille kuten suurmestari Viktor Kortšnoi ja maailmanmestari Tigran Petrosjan.


title: Rašid Nežmetdinov

text: Nežmetdinovin kuuluisin peli on voitto suurmestari Lev Polugajevskista 28. Venäjän mestaruusturnauksessa, joka pelattiin Sotšissa 1958. Pelissä musta uhraa kuningattarensa. Peliä pidetään yleisesti yhtenä 1900-luvun parhaista peleistä.


title: Rašid Nežmetdinov

text: Polugajevski - Nežmetdinov, 28. Venäjän mestaruusturnaus, Sotši 1958:


title: Rašid Nežmetdinov

text: 1.d4 Rf6 2.c4 d6 3.Rc3 e5 4.e4 exd4 5.Dxd4 Rc6 6.Dd2 g6 7.b3 Lg7 8.Lb2 O-O 9.Ld3 Rg4 10.Rge2 Dh4 11.Rg3 Rge5 12.O-O f5 13.f3 Lh6 14.Dd1 f4 15.Rge2 g5 16.Rd5 g4 17.g3 fxg3 18.hxg3 Dh3 19.f4 Le6 20.Lc2 Tf7 21.Kf2 Dh2+ 22.Ke3 Lxd5 23.cxd5 Rb4 24.Th1 Txf4!! 25.Txh2 Tf3+ 26.Kd4 Lg7!! ”Hiljainen siirto”, jolla musta uhkaa tehdä valkeasta matin siirroilla 27...b5! ja 28...Rec6#. 27.a4 c5+ 28.dxc6 bxc6 29.Ld3 Rexd3+ 30.Kc4 d5+ 31.exd5 cxd5+ 32.Kb5 Tb8+ 33.Ka5 Rc6+ 0-1


title: PSE-liha

text: PSE-liha ("stressiliha") on sian- ja naudanlihassa sekä siipikarjassa esiintyvä teuraslihan laadun heikentymä, jonka aiheuttaa energia-aineenvaihdunnan muuttuminen anaerobiseksi juuri ennen teurastusta. Tämä prosessi jatkuu vielä teurastuksen jälkeenkin, lisäten glykogeenista syntyvän maitohapon eritystä lihaksissa, nostaen sen happamuutta (pH-arvo laskee). pH:n nopea lasku lämpimässä lihassa hajottaa myosiinin ja aktiinin rakenteita, heikentäen lihan vedensidontakykyä ja sitä kautta vaalentaen sitä. PSE-lihan nimi tuleekin englannin kielen sanoista "pale", "soft" ja "exudative" (suom. vaalea, pehmeä ja tulehdusnesteinen tai vetinen). Kuluttajalle PSE-liha näyttäytyy kypsennyksen jälkeen kuivana ja mauttomana tuotteena.


title: PSE-liha

text:
Edellä mainitut häiriöt ovat seurausta eläimen stressireaktiosta, jonka yleisimmät aiheuttajat ovat kuljetukseen (matkustus, lastaus, purku) ja käsittelyyn sekä tainnutukseen liittyvät stressitekijät.
PSE-lihaksi luokitellaan liha, jonka pH on alle 5,8 kolme varttia teurastuksesta tai alle 5,5 vuorokauden kuluttua teurastuksesta. (Tervalihan pH –arvo vuorokauden kuluttua on yli 6,0.)
PSE-lihaisuutta esiintyy yleensä vain vaaleissa lihaksissa.


title: PSE-liha

text: PSE-liha ei ole merkittävä ongelma suomalaisessa sikakannassa, stressiherkkyyttä vähentävän jalostuksen ja sikojen teurastamoissa parantuneen käsittelyn ansiosta.


title: Kuningashiirihaukka

text: Kuningashiirihaukka ("Buteo regalis") on hiirihaukkojen sukuun kuuluva lintu. Se pesii Pohjois-Amerikan länsiosissa Yhdysvalloissa ja Kanadassa ja talvehtii Yhdysvaltojen eteläosissa ja Pohjois-Meksikossa.


title: Kuningashiirihaukka

text:
Sen elinpiiriä ovat arot ja aavikot.
Se on hiirihaukkojen suvun suurin lintu. Sen pituus on 56–69 cm, siipien väli 133–142 cm, ja se painaa 977–2 074 g. Se munii huhtikuun alun ja toukokuun alun välisenä aikana. Sen ravintoa ovat nisäkkäät, kuten jänikset, marmotinit ja preeriakoirat,


title: Köyliönkartano

text: Köyliönkartano (ruots. "Kjuloholm") eli Vanhakartano on Köyliönjärven Kirkkosaaressa (Köyliönsaaressa) sijaitseva kartano. Se kuuluu Museoviraston luokittelemiin Valtakunnallisesti merkittäviin rakennettuihin kulttuuriympäristöihin.


title: Köyliönkartano

text: Köyliönkartano on mahdollisesti Suomen vanhin kartano. Sen oletetaan olleen alun perin talonpoika Lallin omistuksessa ja joutuneen kristinuskon saapumisen jälkeen katolisen kirkon haltuun. Tällöin Köyliönkartano olisi peräisin jo 1100-luvun puolivälistä. Asutusta kartanon alueella on ollut jo ainakin rautakaudelta lähtien.


title: Köyliönkartano

text: Köyliönkartano esiintyy historiallisissa dokumenteissa ensimmäisen kerran 1300-luvulla, jolloin se kuului Turun piispalle. Keskiajalla kartano käsitti Köyliönsaaren lisäksi useita kyliä ja tiloja Köyliönjärven itäpuolella sekä tiloja Säkylässä, Eurassa ja Kokemäellä.


title: Köyliönkartano

text: Uskonpuhdistuksen myötä 1530-luvulla kuningas Kustaa Vaasa muodosti Köyliönkartanosta kuninkaankartanon ja lahjoitti sen pojalleen Juhana Herttualle. Tämä puolestaan luovutti kartanon aviottomalle pojalleen Julius Gyllenhielmille vuonna 1576. Gyllenhielmin varhaisen kuoleman jälkeen Köyliönkartano päätyi hänen sisarensa Sofia Gyllenhielmin lapsille, joiden isä oli ranskalaissyntyinen sotapäällikkö Pontus De la Gardie. De la Gardie-suvulle kartano kuului 1750-luvulle saakka ja sen läänitykset laajenivat samalla niin, että ne käsittivät lopulta lähes koko pitäjän. Seuraavaksi omistajaksi tuli vuonna 1754 Cedercreutz-suku, jonka hallussa Köyliönkartano on edelleen.


title: Köyliönkartano

text: Köyliönkartanon vanha päärakennus tuhoutui tulipalossa 1800-luvun alussa. Nykyinen uusklassistinen päärakennus sekä toinen asuinrakennus valmistuivat vuonna 1817. Palvelusväelle rakennettu kaksikerroksinen punamullattu "Alapytinki" on 1700-luvun lopulta.


title: Köyliönkartano

text: Vanhin rakennus on ns. "Lallin kellari". Kansanperinteen mukaan Lallin surmaaman Piispa Henrikin hiippaa olisi säilytetty Lallin tilan kellarissa. Nimestään huolimatta kivirakenteinen holvikellari ei kuitenkaan ole talonpoika Lallin ajalta, vaan 1500-luvulta.


title: Köyliönkartano

text: Köyliönkartanon puistossa sijaitsee kaksi rautakautista kalmistoa sekä vuonna 1751 palaneen Köyliön toisen kirkon paikka. Kirkko oli rakennettu 1600-luvulla kartanon kivikappelin yhteyteen. 1800-luvulla nykymuotonsa saaneessa puistossa on myös 1600-luvulta periytyvä puutarha.


title: Vanhakartano (täsmennyssivu)

text: Vanhakartano voi viitata seuraaviin paikkoihin:


title: Nairo Quintana

text: Nairo Alexander Quintana Rojas (s. 4. helmikuuta 1990 Tunja, Boyacá) on kolumbialainen maantiepyöräilijä. Hän on hyvä mäkiajaja, ja on menestynyt pääasiassa etappikilpailuissa. Hän voitti Italian ympäriajon 2014 ja Espanjan ympäriajon 2016.


title: Nairo Quintana

text: Quintana aloitti ammattilaisuransa Boyaca es para Vivirla -joukkueessa 2009 ja edusti toista kolumbialaistallia Colombia es Pasión-Café de Colombiaa kaudet 2010–2011. Vuodesta 2012 hän on kilpaillut Team Movistar -joukkueessa.


title: Nairo Quintana

text: Quintana voitti 2013 Baskimaan ympäriajon 23 sekunnin erolla Richie Porteen. Saman vuoden Ranskan ympäriajossa hän sijoittui kokonaiskilpailussa toiseksi 4 minuuttia 20 sekuntia Chris Froomelle hävinneenä. Hän voitti mäkikirikilpailun ja nuorten kilpailun sekä kuusi kategoroitua nousua sisältäneen 20. etapin 18 sekuntia ennen Joaquim Rodríguezia.


title: Nairo Quintana

text: Vuonna 2014 Quintana voitti Italian ympäriajon 2 minuutin ja 58 sekunnin erolla Rigoberto Urániin. Kokonaiskilpailun kärkeen hän nousi voitettuaan Val Martellooon päättyneen 16. etapin. Lisäksi hän voitti 19. etappina ajetun ylämäkiaika-ajon sekä nuorten kilpailun. Hän voitti Tirreno–Adriaticon kokonaiskilpailun 2015 kukistettuaan Bauke Molleman 18 sekunnilla. Ranskan ympäriajossa 2015 hän sijoittui toiseksi minuutin ja 12 sekuntia Chris Froomelle hävinneenä. Lisäksi hän voitti nuorten kilpailun.


title: Nairo Quintana

text: Vuonna 2016 Quintana voitti Katalonian ympäriajon seitsemän sekunnin erolla Alberto Contadoriin ja Tour de Romandien 19 sekuntia Thibaut Pinot'ta nopeampana. Ranskan ympäriajon kokonaiskilpailussa hän sijoittui kolmanneksi. Hän voitti saman vuoden Espanjan ympäriajon minuutin ja 23 sekunnin erolla Chris Froomeen. Hän voitti Lagos de Covadongan päättyneen kymmenennen etapin ja siirtyi samalla lopullisesti kokonaiskilpailun johtoon.


title: Nairo Quintana

text: Quintana voitti 2017 Tirreno–Adriaticon kokonaiskilpailun 25 sekunnin erolla Rohan Dennisiin. Saman vuoden Italian ympäriajossa hän voitti Blockhausiin päättyneen yhdeksännen etapin siirtyen samalla kokonaiskilpalun johtoon yhden etapin ajaksi. Hän palasi kilpailun johtoon 19. etapin jälkeen. Viimeisenä etappina ajetun aika-ajon jälkeen hän putosi kokonaiskilpailussa toiseksi 31 sekuntia Tom Dumoulinille hävinneenä.


title: Nairo Quintana

text: Myös Nairo Quintanan nuorempi veli Dayer Quintana on ammattipyöräilijä.


title: Nairo Quintana

text: Lähteet: Cycling Archives, Pro Cycling Stats


title: Kynsimökrassi

text: Kynsimökrassi ("Cardaria draba") on laji kynsimökrassien suvussa. Sitä esiintyy Euroopan eteläosissa. Se on monivuotinen latvastaan haarova ruoho. Soikean pitkulaisista ja harvasti hammaslaitaisista lehdistä alemmat ovat ruodillisia, ylemmät sepiviä. Kukinto on tiheä ja haarova, pieniteriöiset kukat ovat valkoisia. Lidut ovat herttamaisia.


title: Virginiankrassi

text: Virginiankrassi ("Lepidium virginicum") on laji krassien suvussa. Sitä esiintyy Pohjois-Amerikassa. Se on 20–30-senttimetriseksi kasvava ruoho, jonka alimmat lehdet ovat liuskaisia, ylemmät kapeita hammaslaitaisia. Valkoisset terälehdet ovat tavallisesti verhiötä pidempiä.


title: Volganpernaruoho

text: Volganpernaruoho ("Sisymbrium volgense") on laji pernaruohojen suvussa. Sitä esiintyy kaakkoisella Venäjällä. Se on monivartinen ja runsashaarainen ruoho, jonka alemmat lehdet ovat kolmiomaisia ja keihästyvisiä, ylemmät suikeita ja kapeatyvisiä.


title: Tommy Clufetos

text: Tommy Clufetos (s. 30. joulukuuta 1979, Detroit, Yhdysvallat) on yhdysvaltalainen rumpali. Hän on tällä hetkellä (2012) mukana Ozzy Osbournen sooloyhtyeessä ja soittaa Osbournen toisen yhtyeen Black Sabbathin kanssa konserteissa Bill Wardin tilalla.


title: Tommy Clufetos

text: Clufetos on soittanut aiemmin myös Ted Nugentin, Alice Cooperin, John 5:n ja Rob Zombien yhtyeissä.


title: Tommy Clufetos

text: Clufetos käyttää Drum Workshopin rumpuja.Clufetos käyttää Meinl Percussionin symbaaleja.


title: Bob Birch

text: Bob Birch ("Robert Wayne Birch"; 14. heinäkuuta 1956 – 15. elokuuta 2012) oli yhdysvaltalainen basisti. Bob Birch soitti mm. Elton Johnin yhtyeessä ja myös sessiomuusikkona.


title: Bob Birch

text: Birchin kuolemaa tutkitaan itsemurhana.


title: Alkukampelat

text: Alkukampelat (Psettodidae) on kampelakaloihin kuuluva heimo. Heimon ainoa suku on "Psettodes", jonka lajeja tavataan Länsi-Afrikan rannikkoseudulta ja indopasifiselta merialueelta.


title: Alkukampelat

text: Varhaisimmat alkukampeloiden heimoon kuuluvien lajien fossiilit on ajoitettu eoseenikaudelle. Nykyään heimossa elää yksi suku ja kolme lajia. Lajit ovat alkukampela ("Psettodes erumei"), piikkialkukampela ("P. bennettii") ja täpläalkukampela ("P. belcheri"). Alkukampeloita pidetään kampelakalojen lahkon alkeellisempana heimona, muun muassa niiden selkänikamien määrä on pienempi kuin muilla lahkon heimoilla. Suurin heimon lajeista, alkukampela, voi saavuttaa 64 cm:n pituuden. Alkukampelalajit ovat ruumiinmuodoltaan ovaalinmallisia ja litteähköjä, mutta eivät yhtä litteitä kuin eräät muun kampelakalat. Selkä- ja peräevät ovat piikikkäät ja eivät ulotu päähän asti. Pyrstöevä on muodoltaan viuhkamainen ja erillään selkä- ja peräevistä. Alkukampeloiden silmät voivat sijaita joko oikealla tai vasemmalla kyljellä. Heimon kalojen suu on kookas ja hampaat ovat kartiomaiset ja suurikokoiset. Alkukampelalajien kyljet ovat eriväriset. Silmätön kylki on valkoinen tai vaalean ruskea ja kylki, jossa silmät sijaitsevat, on tumman ruskea.


title: Alkukampelat

text: Kaksi alkukampeloiden heimon lajeista, piikkialkukampela ja täpläalkukampela elävät Afrikan länsirannikolla ja alkukampelaa tavataan indopasifiselta merialueelta. Heimon kalat uivat kampelakaloille epätyypillisesti pystyasennossa. Alkukampeloiden ravintoa ovat toiset pienemmät kalat. Heimon lajeja pyydystetään ruokakaloiksi.


title: HMS Sandwich (L12)

text: HMS Sandwich (viirinumero L12) oli Britannian Kuninkaallisen laivaston Bridgewater-luokan sluuppi, joka palveli toisessa maailmansodassa.


title: HMS Sandwich (L12)

text: Alus tilattiin 19. syyskuuta 1927 Hawthorn Leslie and Companyltä Newcastle upon Tynestä osana vuoden 1927 laivasto-ohjelmaa korvaamaan käytöstä poistuvat ensimmäisessä maailmansodassa palvelleet Flower-luokan sluupit. Sen köli laskettiin 9. helmikuuta 1928 ja alus laskettiin vesille vielä samana vuonna 29. syyskuuta ilman seremonioita. Alus valmistui 23. maaliskuuta 1929.


title: Marita Lång

text: Minna Marita Lång (o.s. Pakarinen, s. 22. joulukuuta 1967 Lahti) on suomalainen korkeushyppääjä, joka edusti Lahden Kalevaa ja Harjavallan Jymyä. Häntä valmensi Matti Sorsa. Hän voitti Kalevan Kisoissa kultaa vuonna 1988 ja sijoittui pronssille vuonna 1989. Sisäratojen SM-kilpailuissa hän voitti kultaa vuosina 1988 ja 1989. Hän sijoittui Haagissa järjestetyissä sisäratojen EM-kilpailussa 1989 kymmenenneksi tuloksella 180 cm. Hänellä on myös maaotteluedustuksia, muun muassa Ruotsi-ottelun voitto vuonna 1988. Långin ennätys korkeushypyssä on 189 cm, jolla hän on Suomen kaikkien aikojen tilastossa seitsemäntenä.


title: Sari Aaltonen

text: Sari Susanna Aaltonen (o.s. Karjalainen, s. 17. helmikuuta 1968 Nousiainen) on suomalainen korkeushyppääjä, joka uransa alussa edusti Nousiaisten Sutta ja sittemmin Turun Urheiluliittoa. Hän on naisten korkeushypyssä Suomen kaikkien aikojen tilastossa jaetulla yhdeksännellä sijalla tuloksella 188 cm. Häntä valmensi Pentti Hietanen. Hän voitti kultaa Kalevan kisoista vuonna 1989, hopeaa 1987 ja pronssia 1990. Sisäratojen SM-kilpailuissa Aaltonen voitti kultaa vuosina 1986 ja 1987 ja hopeaa vuosina 1989 ja 1990. Hänellä on myös maaotteluedustuksia.


title: Ibai Gómez

text: Ibai Gómez Pérez eli Ibai (s. 11. marraskuuta 1989 Bilbao, Biskaja) on espanjalainen jalkapalloilija. Hän edustaa Espanjan korkeimmalla sarjatasolla Primera Divisiónissa pelaavaa bilbaolaista Athleticia ja on pelipaikaltaan hyökkääjä.


title: Ibai Gómez

text: Ibai on bilbaolaisen Santutxun kasvatti. Uransa aikuisten sarjoissa hän aloitti Santutxun edustusjoukkueessa kaudella 2008–2009 Vizcayan maakunnan División de Honorissa, joka vastaa viidenneksi korkeinta sarjatasoa. Kaudeksi 2009–2010 Ibai siirtyi kolmanneksi korkeimman sarjatason Segunda División B:n Sestao Riveriin, jonka pudottua kauden päätteeksi hän vaihtoi samassa sarjassa pelanneen kotikaupunkinsa ja Baskimaan suurseuran Athleticin reservijoukkueen riveihin.


title: Ibai Gómez

text: Ibai sai pian kokemusta myös Joaquín Caparrósin valmentamassa Athleticin edustusjoukkueessa ja debytoi korkeimmalla sarjatasolla Primera Divisiónissa 17. lokakuuta 2010 ottelussa Zaragozaa vastaan. Vaihdosta kentälle päässeen Ibain ottelu päättyi kuitenkin jo kolmen minuutin jälkeen polvivammaan. Toivuttuaan loukkaantumisesta hän pelasi kauden lopulla vielä kahdessa ottelussa.


title: Ibai Gómez

text: Kaudella 2011–2012 Ibain vastuu nyt Marcelo Bielsan luotsaamassa Athleticin edustusjoukkueessa kasvoi, ja hän pelasi kaikki kilpailut mukaan lukien 29 ottelussa. Eurooppa-liigan pudotuspeleissä hän teki kaksi tärkeää maalia Schalkea ja Sportingia vastaan. Athletic ylsi loppuotteluun sekä Eurooppa-liigassa että Espanjan cupissa eli Copa del Reyssä, mutta hävisi molemmat maalein 3–0. Eurooppa-liigan loppuottelussa Atlético de Madridia vastaan Ibai pelasi toisen puoliskon ja Copa del Reyn loppuottelussa Barcelonaa vastaan täydet minuutit.


title: Kaisa Lehtonen

text: Kaisa Elisabet Lehtonen (24. syyskuuta 1966 Turku – 4. helmikuuta 2017 Turku) oli suomalainen arkeologi. Ennen arkeologin uraansa hän oli suomenmestaruustason korkeushyppääjä.


title: Kaisa Lehtonen

text: Lehtonen valmistui filosofian maisteriksi arkeologian alalta Turun yliopistosta vuonna 1996. Hän työskenteli vuodesta 2011 Turun maakuntamuseossa, tätä ennen Museovirastossa Vaasan alueyksikössä ja sitä ennen tutkijana Museoviraston Muinaisjäännösten hoitoyksikössä Varsinais-Suomessa ja Uudellamaalla.


title: Kaisa Lehtonen

text: Varsinais-Suomessa Lehtonen toteutti Nautelankosken museon kivikauden perusnäyttelyn ja kirjoitti kotikuntansa Kaarinan esihistorian. Julkaisu "Esihistorian jäljet Kaarinassa" (2008) muodostaa erään kattavimmista kokonaisesityksistä myös koko Varsinais-Suomen esihistoriasta.


title: Kaisa Lehtonen

text: Korkeushyppääjänä Kaisa Lehtosen seura oli Kaarinan Ura. Hän voitti Kalevan kisoissa kultaa vuonna 1994, hopeaa vuosina 1989, 1990 ja 1995 sekä pronssia 1993. Hänellä oli myös maaotteluedustuksia. Lehtosen ennätys oli 187 cm. Häntä valmensi Kalevi Lehtonen.


title: Pauli Savenius

text: Pauli Savenius (s. 10. marraskuuta 1987 Kuopio) on toiminut jääkiekon SM-liigassa linjatuomarina. Hän omaa pitkän pelaajataustan jalkapallon ja jääkiekon saralta.


title: Jonkerin kivi

text: Jonkerin kivi on vanha Stolbovan rauhan 1617 rajakivi, joka sijaitsee Kuhmossa Jonkerinjärven pohjoisrannalla. Vajaat 2,5 metriä korkea kivi oli vielä 1700-luvulla niemen kärkenä, mutta nykyisin se on erillään rannasta. Kivi on saattanut olla rajakivenä jo Täyssinän rauhasta 1596 alkaen, mutta tästä ei ole varmaa tietoa.


title: Jonkerin kivi

text: Suomen ja Venäjän raja kulki kiven kautta aina vuoteen 1839 saakka, jolloin Jonkerin alue liitettiin Suomeen.


title: RUSAL

text:
RUSAL (, ) on maailman suurin, useissa maissa toimiva venäläinen alumiinikonserni. Vuonna 2011 se tuotti noin 4,7 miljoonaa tonnia eli 9 prosenttia maailman alumiinista ja 11, miljoonaa tonnia eli noin 9 prosenttia maailman alumiinioksidista. Talouslehti Forbes luokitteli konsernin Venäjän 10. suurimmaksi yritykseksi kevään 2012 suuryritysten listalla; maailmanlistalla RUSAL löytyi sijalta 482.
Yhtiö perustettiin vuonna 2000 (RusAl). Vuonna 2007 se yhdistyi toisen suuren valmistajan SUAL:in kanssa ja siihen liitettiin Glencore-yhtiön alumiinioksidituotanto. Muutosten seurauksena yrityksestä tuli maailman suurin alumiinintuottaja ja yksi suurimmista alumiinioksidin tuottajista. Yhtymän osake noteerataan Moskovan (MICEX-RTS), New Yorkin pörssin Euronextissä (NYSE Euronext) ja Hongkongin pörssissä (HKEX).


title: RUSAL

text: RUSAL-konserni on myös merkittävä osakkeenomistaja. Se hallitsee 25 prosenttia Norilski nikelin osakkeista ja 50 prosenttia Kazakstanin Pavlodarin alueen Ekibastuzin kaupungin hiilikentästä (Bogatyr Komir).


title: RUSAL

text: Yhtiön pääomistajiin kuuluvat oligarkit Oleg Deripaska (omistus Bazovyi element-yhtymän välityksellä) ja Viktor Vekselberg (Renova-yhtymän kautta).


title: Beer pong

text: Beer Pong on juomapeli, jossa pelaajat koettavat heittää pöytätennispalloja pelipöydän toiseen päähän ryhmiteltyihin kilpailevan joukkueen olutmukeihin. Yleensä pelissä on kaksi kahden pelaajan joukkuetta. Joukkueet ryhmittyvät pöydän vastakkaisiin päihin. Virallisia sääntöjä ei ole, joten pelitapa saattaa vaihdella seurueen koosta ja mieltymyksistä riippuen.


title: Beer pong

text: Kun pallo laskeutuu mukiin suoraan ilmasta, tulee puolustavan joukkueen juoda kyseinen muki tyhjäksi ja poistaa se pöydältä. Mikäli heitto menee mukiin pompun kautta, pitää vastustajien juoda ja poistaa kaksi mukia. Pomppivan pallon saa vastustaja kuitenkin yrittää torjua kädellään. Joukkue, joka ensimmäisenä menettää kaikki mukinsa, on hävinnyt pelin.


title: Beer pong

text: Mukit eivät ole yleensä kovin täynnä ja niissä voi olla muutakin juomista kuin olutta. Usein pöydällä on myös vesimukit, joissa pallot voidaan puhdistaa heittojen jälkeen.


title: Divine Light Mission

text: Divine Light Mission (lyh. DLM, "Divya Sandesh Parishad") on guru Shri Hans Ji Maharajin (k. 1966) seuraajilleen Pohjois-Intiassa vuonna 1960 perustama järjestö. Hänen neljännen ja nuorimman poikansa Guru Maharaj Jin (Prem Pal Singh Rawat, s. 10. joulukuuta 1958, Kankal) johdolla liike saavutti suosiota länsimaissa. Jotkut oppineet ovat nähneet liikeessä Bhagavad Gitan ja Sant Mat -perinteen vaikutteita, mutta länsimainen liike on nähty enimmäkseen uutena uskonnollisena liikkeenä, kulttina ja karismaattisena tai vaihtoehtoisena lahkona.


title: Divine Light Mission

text: Shri Hans Ji Maharajin kuoltua vuonna 1966 hänen seuraajakseen valittiin kahdeksanvuotias Prem Rawat perheen muiden jäsenten vastuksesta huolimatta. Vaikka Prem Rawat hyväksyttiin isänsä seuraajaksi, hänen ikänsä vuoksi Rawatin perhe piti todellista valtaa DLM:ssä. Vuonna 1969 neljä Intiaan matkustanut brittiä innostui 11-vuotiaan Rawatin opetuksista ja kutsui hänet Britanniaan. Rawatin uskollinen seuraaja Mahatma Gurucharanand muuttikin loppuvuodesta 1969 Englantiin ja sai noin sadan nuoren seuraajajoukon. Kesäkuussa 1971 Rawat matkusti Lontooseen ja sai merkittävää mediahuomiota osakseen nuoresta iästään johtuen. Rawatin johtama liike levisi Eurooppaan ja Yhdysvaltoihin nimellä Divine Light Mission. Liike levisi räjähdysmäisesti 1970-luvun ensimmäisinä vuosina.


title: Divine Light Mission

text: Varttuessaan Rawat alkoi ottaa yhtä aktiivisempaa roolia liikkeessä ja taloudellisesti katastrofaalisen Houstonin Astrodomessa vuonna 1973 pidetyn festivaalin jälkeen hän otti Yhdysvaltain haaraliikkeen hallintoonsa. Houstonin konferenssissä amerikkalaisten ufo-uskovaisten liikkeen jäsenten kuvitelmissa konferenssissa olisivat olleet läsnä muukalaiset ja enkelit vastaanottamassa uutta messiasta. Illuusion särkyminen ja profetioiden toteenkäymättömyys toivat epäuskoa osaan yhdysvaltalaisseuraajista. Vuonna 1974 Rawat nai yhdysvaltalaisen liikkeen jäsenen Marolyn Johnsonin ja tämä rikkoi Rawatin välit äitiinsä ja kahteen vanhempaan veljeen, jotka palasivat Intiaan. Vanhin veli julistettiin liikkeen uudeksi guruksi Intiassa.


title: Divine Light Mission

text: 1980-luvun alussa Rawat alkoi lakkauttaa läntisen DLM:n toimintaa. Hän sulki ashrameja ja eliminoi jäljellä olleet intialaisvaikutteet opetuksistaan, jotka eivät olleet enää sidoksissa mihinkään tiettyyn kulttuuriin tai uskontoon. 1980-luvun alussa Rawat perusti Eval Vitalin korvaamaan DLM:n. Eval Vital toimi Rawatin jatkuvien maailmankiertueiden järjestöllisenä työkaluna. Viime vuosina Eval Vitalin merkitys on pienentynyt. Vuonna 2002 Rawat perusti uuden organisaation The Prem Rawat Foundationin. Hän alkoi myös käyttää synnyinnimeään aiemman Maharajin sijaan. The Prem Rawat Foundation levittää tietoa hänen opeistaan ja harjoittaa hyväntekeväisyyttä.


title: Divine Light Mission

text: Rawatin opetuksissa voi löytää yhtymäkohtia sufismiin ja sikhiläisyyteen, mutta ne ovat muotoutuneet niistä erilliseksi ja itsenäiseksi opiksi. Rawatin oppien mukaan ihminen voi löytää täyttymyksen ja mielenrauhan sisimmästään harjoituksen kautta. Näitä neljää harjoitusta kutsutaan tiedoksi. DLM ei pidä oppejaan uskontona ja heillä ei ole erityisiä rituaaleja, oppeja, juhlapäiviä tai pyhiä kirjoituksia. Liikkeen seuraajat tulevat erilaisista uskonnollisista taustoista, osalla ei ole aiempaa taustaa ollenkaan.


title: Divine Light Mission

text: DLM saapui Suomeen vuosien 1972 ja 1973 vaihteessa. Eniten kannattajia oli Turussa. Alun jälkeen toiminta Suomessa on ollut vähäistä.


title: Ilpo Kyllönen

text: Ilpo Kyllönen (s. 27. syyskuuta 1961 Kuhmo ) on suomalainen entinen pyöräilijä. Hän oli Lontoon Olympialaisissa 2012 Suomen maantiepyöräilyn lajijohtajana.


title: Ilpo Kyllönen

text: Porilaista Koiviston Iskua edustanut Ilpo Kyllönen saavutti maantie- ja ratapyöräilyssä 34 SM mitalia omalla urallaan. Lisäksi hän voitti maantiepyöräilyn Pohjoismaiden mestaruuden vuonna 2003.


title: Ilpo Kyllönen

text: Nykyään Ilpo Kyllönen toimii Koiviston Iskun puheenjohtajana.


title: Isma López

text: Ismael ”Isma” López Blanco (s. 29. tammikuuta 1990 Pamplona, Navarra) on espanjalainen jalkapalloilija. Hän edustaa Espanjan korkeimmalla sarjatasolla Primera Divisiónissa pelaavaa Sporting Gijónia ja on pelipaikaltaan vasen laitapuolustaja tai -linkki.


title: Isma López

text: López edusti juniorina sekä pamplonalaista Osasunaa että bilbaolaista Athleticia. Hänen ja Javier Erason siirtyminen Athleticiin vuonna 2005 aiheutti välirikon Osasunan ja tuolloin Fernando Lamikizin johtaman Athleticin välillä. López pelasi kaksi kautta Athleticin junioreissa ja kolme kautta Espanjan kolmanneksi korkeimmalla sarjatasolla Segunda División B:ssä pelanneessa reservijoukkueessa, mutta ei lunastanut häneen asetettuja odotuksia ja jätti seuran vuonna 2010.


title: Isma López

text: Kaudeksi 2010–2011 López siirtyi Zaragozan reservijoukkueeseen, joka pelasi neljänneksi korkeimmalla sarjatasolla Tercera Divisiónissa. Zaragozasta hän jatkoi Lugoon, jota hän oli nostamassa Segunda B:stä toiseksi korkeimmalle sarjatasolle Segunda Divisióniin kauden 2011–2012 päätteeksi. López oli Lugossa yksi nousijajoukkueen avainpelaajia, mikä vakuutti Athleticin hankkimaan hänet uudestaan riveihinsä kesäkuussa 2012.


title: Isma López

text: López debytoi Athleticin edustusjoukkueessa 2. elokuuta 2012 Eurooppa-liigan kolmannen karsintakierroksen ottelussa kroatialaista Slaven Koprivnicaa vastaan, missä hän teki kaksi maalia.


title: Isma López

text: López on pelannut Espanjan nuorisomaajoukkueissa. Hän kuului alle 17-vuotiaiden ikäluokassa EM-kultaa ja MM-hopeaa vuonna 2007 saavuttaneeseen joukkueeseen.


title: Maailman toisella puolen

text: Maailman toisella puolen on Haloo Helsinki! -yhtyeen III-albumin toinen ja koko uran kymmenes single. Se julkaistiin 8. huhtikuuta 2011. "Maailman toisella puolen" on menestynyt erittäin hyvin, sillä EMI Music Finlandin kesäkuussa 2011 antaman tiedotteen mukaan single on myynyt kultaa ja seuraavana vuonna se ylitti platinarajan.


title: Maailman toisella puolen

text: Kappale on sijoittunut latauslistalla parhaimmillaan sijalle kaksi ja singlelistalla sijalle kolme.


title: HMS Hastings (L27)

text: HMS Hastings (viirinumero L27) oli Britannian Kuninkaallisen laivaston Hastings-luokan sluuppi, joka palveli toisessa maailmansodassa.


title: HMS Hastings (L27)

text: Alus tilattiin 4. huhtikuuta 1929 Devonportin telakalta osana vuoden 1929 laivasto-ohjelmaa. Sen köli laskettiin 29. heinäkuuta 1929 ja alus laskettiin vesille 10. huhtikuuta 1930 kumminaan Alice Brand. Alus valmistui vielä samana vuonna 26. marraskuuta.


title: HMS Hastings (L27)

text: Alus palveli Persianlahdella ja Punaisella merellä vuoteen 1937, jolloin se palasi Britteinsaarille. Huollossa ollessaan alukselle asennettiin miinanlaskukalusto. Alus palveli kalastusalueiden valvonnassa toisen maailmansodan puhkeamiseen saakka. Vuonna 1939 alukselle asennettiin sukellusveneidentorjuntajärjestelmä kaikuluotaimineen ja miinanlaskukalusto poistettiin.


title: Hiirijärvi

text: Hiirijärvi on kylä Satakunnassa Harjavallan kaupungissa. Se sijaitsee noin kuuden kilometrin päässä kaupungin keskustasta. Asutus on keskittynyt kyläteiden varsille, joista tärkein on Harjavallasta Paneliaan johtava Yhdystie 2173. Asukkaita Hiirijärvellä on hieman yli 400 (2001).


title: Hiirijärvi

text: Kylän luona sijainnut Hiirijärvi kuivatettiin 1950-luvulla viljelysmaaksi. Kuivatusta varten kaivettiin ojia, jotka johdettiin Nakkilan Tattaranjokeen.


title: Hiirijärvi

text: Hiirijärven asutushistoria on hyvin vanhaa. Vanhimmat merkit asutuksesta ovat kivikaudelta Kiukaisten kulttuurin ajalta n. 2300–1500 eaa. Hiirijärvellä sijaitsee kymmeniä pronssikautisia röykkiöhautoja, hiidenkiukaita. Tunnetuimmat asuinpaikat ovat "Kaunismäki", "Saamanmäki" ja "Kaasanmäki". Kaunismäessä on 15 röykkiöhautaa ja osittain Nakkilan kunnan puolella sijaitsevalta Kaasanmäeltä on löydetty 34.


title: Hiirijärvi

text: Hiirijärven kylä on kansanperinteen mukaan saanut nimensä Piispa Henrikin surmanneen talonpoika Lallin kuolinpaikasta. Piispa Henrikin surmavirressä kerrotaan, kuinka Lalli surmatyön jälkeen pakeni Hiirijärvelle ja asui kodassa. Asuinpaikka sai myöhemmin nimekseen "Kotamäki". Myöhemmin kesällä Lalli joutui hiirilauman ahdistamaksi. Hän pakeni kiipeämällä puuhun, josta sitten putosi järveen ja hukkui. Järvi sai nimekseen Hiirijärvi. Kotamäessä sijaitsee Lallin itkukivi, johon on kiinnitetty Lallista kertova muistolaatta.


title: Euroopan muuttoliikeverkosto

text: Euroopan muuttoliikeverkosto (EMN) on Euroopan komission rahoittama verkosto jonka tehtävänä on tarjota ajantasaista, objektiivista, luotettavaa ja vertailukelpoista tietoa maahanmuutto- ja turvapaikka-asioista Euroopan unionin instituutioille, viranomaisille ja hallituksille tukemaan poliittista päätöksentekoa ja suunnittelua. Euroopan muuttoliikeverkoston tuottama tieto on myös suunnattu laajalle yleisölle. Vuonna 2003 aloitetun pilottivaiheen jälkeen Euroopan unionin neuvosto teki päätöksen Euroopan muuttoliikeverkoston luomisesta pysyväksi ryhmäksi asiantuntijoita. Oikeudellinen perusta verkoston luomiseksi on Neuvoston päätös tehty 14 päivänä 2008 Euroopan muuttoliikeverkoston perustamisesta (2008/381/EY).


title: Euroopan muuttoliikeverkosto

text: Jäsenvaltioiden tarve vaihtaa tietoa kaikentyyppisistä maahanmuuttoaiheisista kysymyksistä sekä sitä kautta edistää yhteisen maahanmuutto- ja turvapaikkapolitiikan syntymistä nostettiin ensimmäistä kertaa esille Eurooppa-neuvoston huippukokouksessa Laekenissa vuonna 2001 ja vahvistui huippukokouksessa Thessalonikissa vuonna 2003. Sinä vuonna EMN käynnistettiin pilottiprojektina. Useampivuotisessa Haagin ohjelmassa, joka hyväksyttiin Eurooppa-neuvoston kokouksessa 4.-5. marraskuuta 2004, korostettiin jälleen yhteisten muuttoliikeanalyysien tarvetta ja sitä seuranneessa Tukholman ohjelmassa nimettiin erilaisia tekijöitä jotka johtaisivat parannettuun vertailtavuuteen ja tiedonvaihtoon jäsenmaiden välillä koskien maahanmuutto- ja turvapaikkapolitiikan kehittämistä. Tätä pääasiallista tehtävää ajatellen Euroopan muuttoliikeverkosto perustettiin muodollisesti vuonna 2008.


title: Euroopan muuttoliikeverkosto

text: Euroopan komission sisäasiain pääosasto koordinoi Euroopan muuttoliikeverkoston työskentelyä keskitetysti yhteistyössä kansallisten yhteyspisteiden kanssa Euroopan unionin jäsenvaltioissa sekä Norjassa. Jäsenvaltioot nimeävät kansalliset yhteyspisteet. Organisaatiomuoto vaihtelee ja voi koostua kansallisista ministeriöistä tai osastoista, kansalaisjärjestöistä, kansallisista viranomaisista tai kansainvälisten organisaatioiden kansallisista edustajista. Suomen kansallinen yhteyspiste toimii Maahanmuuttoviraston Oikeus- ja maatietopalveluyksikön yhteydessä. Verkostoitumisajatus löytyy myös kansallisen toiminnan kentältä. Kaikki kansalliset yhteyspisteet koordinoivat kansallista verkostoa joka koostuu maahanmuutto- ja turvapaikka-asioiden alalla aktiivisesti toimivista organisaatioista sekä henkilöjäsenistä. Euroopan muuttoliikeverkoston työskentelyä valvoo johtokunta jonka puheenjohtajana toimii Euroopan komissio. Johtokunnassa on edustaja kaikista 26 valtiosta jotka osallistuivat Neuvoston päätökseen 2008/381/EY. Lisäksi Tanska, Norja ja Euroopan parlamentti ovat mukana tarkkailijajäseninä.


title: Euroopan muuttoliikeverkosto

text: EMN tuottaa vuosittaisia politiikkaraportteja (Annual Policy Report) maahanmuuttopolitiikan kehittymisestä sekä tutkimuksia ajankohtaisista turvapaikka- ja maahanmuuttokysymyksistä. Kansallisten yhteyspisteiden raportit tuotetaan rinnakkain kaikissa jäsenvaltioissa ja ne perustuvat tietoon joka kerätään yhteistyössä paikallisen kansallisen asiantuntijaverkon kanssa. Näiden raporttien lisäksi Euroopan komissio julkaisee synteesiraportteja yhteistyössä ulkoisen konsulttiyrityksen kanssa. Synteesiraportteihin koostetaan vertailevaa tietoa kansallisista raporteista. Niissä esitetään myös yhteisiä johtopäätöksiä jotka voivat olla politiikan kehityksen kannalta olennaisia. EMN käyttää myös Ad hoc -kyselyjä, eli työkalua jota mukana olevat valtiot voivat käyttää tarvitessaan nopeasti informaatiota tietyistä turvapaikka- tai maahanmuuttokysymyksistä. Lisäksi EMN on koostanut sanaston muuttoliikeaiheeseen liittyvistä käsitteistä sekä määritelmistä. Vuodesta 2009 lähtien Euroopan muuttoliikeverkoston vuosittaista politiikkaraporttia on käytetty jäsenvaltioiden toiminnan seuraamiseen yhdessä Euroopan unionin maahanmuutto- ja turvapaikka-asioiden sopimuksen sekä Tukholman ohjelman täytäntöönpanossa. EMN-julkaisuja on myös käytetty muissa yhteyksissä, esimerkiksi Euroopan komission yksin saapuvien alaikäisten turvapaikka-hakijoiden toimintasuunnitelmassa joka hyväksyttiin toukokuussa 2010. EMN on tehnyt läheistä yhteistyötä muiden asiaankuuluvien tahojen sekä organisaatioiden kanssa, esimerkkinä Euroopan komission tutkimus- ja innovointiosasto, Euroopan unionin perusoikeusvirasto (FRA), Eurostat, Eurocities, European Policy Centre ja Euroopan turvapaikka-asioiden tukivirasto (EASO).


title: Euroopan muuttoliikeverkosto

text: Riippumaton ulkoinen arviointi Euroopan muuttoliikeverkostosta on tehty vuosien 2010 ja 2011 aikana. Tavoitteena oli tutkia EMN:n tehokkuutta ja mitata kuinka laajalti verkosto toteuttaa tavoitteitaan. Erityisesti EMN:n rooli politiikkakehityksessä oli arvioinnin kohteena. Arviointi osoitti muun muassa että EMN on suurimmaksi osaksi saavuttanut tavoitteensa sekä edistää osaltaan politiikan kehitystä, mutta että tutkimuksia ja raportteja voisi entistä paremmin mukauttaa palvelemaan päätöksentekijöiden tarpeita. Vuonna 2011 EMN tuotti selvityksiä viisumipolitiikasta maahanmuuton väylänä sekä hyvistä käytänteistä laittoman maahanmuuton vähentämiseksi. Vuoden 2012 teematutkimus käsittelee kolmansista maista tulevien kansainvälisten opiskelijoiden maahanmuuttoa Euroopan unioniin.


title: Yogi Bhajan

text: Siri Singh Sahib Harbhajan Singh Khalsa Yogiji (syntyjään "Harbhajan Singh Puri", s. 26. elokuuta 1929 Kot Harkarn, Punjab, Brittiläinen Intia – k. 6. lokakuuta 2004 Espanola, New Mexico, Yhdysvallat), joka tunnetaan myös nimillä Yogi Bhajan ja Siri Singh Sahib, oli intialainen hengellinen johtaja, joka toi kundaliinijoogan Yhdysvaltoihin. Hän toimi 3HO (Healthy, Happy, Holy Organization) -järjestön, jolla on yli 300 keskusta 35 maassa, henkisenä johtajana. Hän oli myös yhdysvaltalaislähtöisen sikhi-lahkon Sikh Dharman perustaja.


title: HMS Folkestone (L22)

text: HMS Folkestone (viirinumero L22) oli Britannian Kuninkaallisen laivaston Hastings-luokan sluuppi, joka palveli toisessa maailmansodassa.


title: HMS Folkestone (L22)

text: Alus tilattiin 26. helmikuuta 1929 Swan Hunterilta osana vuoden 1928 laivasto-ohjelmaa. Sen köli laskettiin vielä samana vuonna 21. toukokuuta ja alus laskettiin vesille 12. helmikuuta 1930. Alus valmistui 25. kesäkuuta 1931.


title: Isojuoksiainen

text: Isojuoksiainen ("Geophilus electricus") on kellertävä, Suomen lajiston uhanalaisarvioinnissa 2010 vaarantuneeksi (VU) luokiteltu juoksujalkainen.


title: Isojuoksiainen

text: Isojuoksiaisen ruumis on kapea, noin 40 kertaa leveytensä pituinen ja väritykseltään kokonaan vaaleankeltainen. Raajoja on koiraalla 65–69 ja naaraalla 67–73 paria. Tuntosarvien 14 jaoketta ovat suunnilleen pituutensa levyisiä ja leukaraajojen tyvilevy kapenee eteenpäin ollen tyviosasta eläimen päätä leveämpi. Leukaraajojen myrkkykynsien tyvessä on pieni kuhmu. Silmät puuttuvat kokonaan. Takimmaisen raajaparin tyvellä on yläpuolella 4–6 ja alapuolella 6–12 huokosta kahdessa rivissä. Lisäksi raajojen alapuolella on yksittäinen huokonen kauempana tyvestä. Takimmaisissa raajoissa on myös hyvin erottuvat kynnet. Laji kasvaa noin 45 mm pituiseksi.


title: Isojuoksiainen

text: Lajia tavataan suurimmassa osassa Eurooppaa sekä Pohjois-Amerikassa. Pohjoismaissa sitä tavataan koko Tanskassa sekä Norjan, Ruotsin ja Suomen etelärannikoilla. Suomessa lajilla on vain yksi tunnettu esiintymispaikka, mutta juoksiaisesta ei ole tehty varmaa havaintoa useisiin vuosiin. Tämä saattaa tosin johtua etsimisen puutteesta.


title: Isojuoksiainen

text: Isojuoksiainen elää etenkin tammea kasvavissa lehtimetsissä, mutta viihtyy varsin hyvin myös erilaisilla kulttuurivaikutteisilla paikoilla, kuten puutarhoissa ja hautausmailla, ja leviämisessään vaikuttaa hyötyneen merkittävästi ihmisen toiminnasta. Eläin oleskelee pääasiassa maanpinnan alla.


title: Isojuoksiainen

text: Laji tuottaa saalistajan uhkaamana itsevalaisevaa eritettä, jonka on havaittu häiritsevän ainakin saalistavia kovakuoriaisia.


title: Tammijuoksiainen

text: Tammijuoksiainen ("Brachygeophilus truncorum") on pieni ja ohut juoksujalkainen. Suomen kansallisessa uhanalaisarvioinnissa 2010 se on luokiteltu vaarantuneeksi (VU).


title: Tammijuoksiainen

text: Tammijuoksiaisen noin 20 mm:n pituiseksi kasvava ruumis on kalpean vaaleankeltainen lukuun ottamatta päätä ja leukaraajajaoketta, jotka ovat jonkin verran muuta ruumista tummemmat. Raajapareja on koiraalla 37–39 ja naaraalla 39–41. Ruumis on noin 25 kertaa leveytensä pituinen ja pää suunnilleen yhtä pitkä kuin leveä. Silmät puuttuvat. Tuntosarvissa on 14 jaoketta, joista jaokkeet 2–5 ovat hieman muita pitkänomaisempia. Ruumiin jaokkeiden 4–16 vatsapuolella on kolme pituussuuntaista uraa. Leukaraajojen tyvilevy on lähes suorakaiteen muotoinen ja myrkkykynsien tyvellä on pieni kyhmy. Takimmaisessa raajaparissa on selvät kynnet ja aivan raajaparin tyvellä kaksi suurta huokosta.


title: Tammijuoksiainen

text: Pohjoismaissa lajia tavataan koko Tanskassa sekä Ruotsin ja Norjan eteläosissa. Suomesta on vain yksi tunnettu löytöpaikka, eikä juoksiaisia ole tavattu sieltäkään pitkään aikaan.


title: Tammijuoksiainen

text: Tammimetsien laji, joka on elinpaikoiltaan vahvasti kulttuuriympäristöihin sidonnainen. Eläin oleskelee puiden rungoilla irtonaisen kuoren alla tai lahossa puuaineksessa.


title: Jääkaappiteoria

text: Jääkaappiteoria tai ruokakuntamalli on yksi sosiologinen määritelmä perheelle. Sen mukaan perheen muodostavat ne jotka "syövät samasta jääkaapista", toisin sanoen asuvat samassa kotitaloudessa, esim. avio- ja avoliitossa elävät aikuiset ja heidän kanssaan asuvat alle 18-vuotiaat, joiden hoidosta ainakin toinen avio- tai avopuolisoista huolehtii. Jääkaappiteoria kehitettiin 1990-luvulla, kun Sosiaali- ja terveysministeriössä pohdittiin perheen määritelmää. Kela soveltaa yleisen asumistuen myöntämisessä jääkaappiteoriaa: tukea voidaan myöntää pienituloisille ruokakunnille. Ruokakunnan muodostavat samassa asunnossa asuvat henkilöt.


title: Jääkaappiteoria

text: Kehitysvammainen tai muuten erityistä huolenpitoa tarvitseva lapsi katsotaan 21-vuotiaaksi asti kuuluvan perheeseen. Jääkaappiteorian mukaisesti perheeseen kuuluvana pidetään myös samassa taloudessa asuvia setiä, tätejä tai enoja. Tämän perhekäsityksen mukaan myös samaa sukupuolta olevien parisuhde ja yhteinen talous (sateenkaariperhe) muodostavat perheen.


title: Kalkkituhatjalkainen

text: Kalkkituhatjalkainen ("Julus scanicus") on vaaleanharmahtava kaksoisjalkainen. Suomessa se on vuoden 2010 uhanalaisarvioinnissa arvioitu vaarantuneeksi (VU).


title: Kalkkituhatjalkainen

text: Melko pienikokoinen tuhatjalkainen. Koiraan pituus on 16–18 mm ja leveys 1,4–1,6 mm, kun naaraat voivat saavuttaa 20 mm pituuden ja 1,9–2,1 mm leveyden. Ruumis on muodostuu koiraalla 42–44 ja naaraalla 43–45 jaokkeesta. Väriltään eläin on selkäpuolelta harmaanruskea ja väri vaalenee kyljillä vatsapuolta kohti, mutta satunnaisesti tavataan myös tummempia yksilöitä. Lisäksi keskellä selkää on tumma pitkittäisviiru ja kyljissä näkyy tummien rauhasten muodostama pisterivi. Raajapareja on koiraalla 73–79 ja naaraalla 75–83 kappaletta. Tarkka lajinmääritys vaatii etummaisten raajaparien ja takaruumiin kärkiosan yksityiskohtien tarkastelua.


title: Kalkkituhatjalkainen

text: Kalkkituhatjalkaista tavataan itäisessä Keski-Euroopassa, Tanskassa sekä aivan eteläisimmässä Ruotsissa. Suomessa lajilla on ainoastaan yksi tunnettu esiintymispaikka entisessä kalkkilouhoksessa Kemiönsaaressa.


title: Kalkkituhatjalkainen

text: Kalkkituhatjalkaisen tyypillinen elinympäristö on kostea- tai jopa märkäpohjainen lehtimetsä, usein lammen tai suon reunalla. Joskus sitä tavataan kuitenkin myös kuivemmilla metsänreunoilla. Yleensä laji vaikuttaa välttelevän kulttuuriympäristöjä. Eläimet viihtyvät karikkeen joukossa tai lahojen kantojen alla.


title: January Jones

text: January Kristen Jones (s. 5. tammikuuta 1978 Sioux Falls, Etelä-Dakota, Yhdysvallat) on yhdysvaltalainen näyttelijä ja malli. Hänet tunnetaan parhaiten Betty Draperin roolista televisiosarjassa "Mad Men". Jones aloitti uransa mallina ja on sen jälkeen tehnyt lukuisia roolitöitä sekä elokuvissa että televisiossa. Hänen tunnetuimpiin elokuviinsa kuuluvat muiden muassa "Anger Management" (2003), "Unknown" (2011) ja "" (2011).


title: January Jones

text: January Jones syntyi ja kasvoi Etelä-Dakotassa. Hänen isänsä Marvin Jones on valmentaja ja kunto-ohjaaja, ja äiti Karen omistaa urheiluliikkeen. January nimettiin Jacqueline Susannin romaanin "Once Is Not Enough" henkilöhahmon January Waynen mukaan. Jonesilla on kaksi siskoa, Jacey ja Jina.


title: January Jones

text: Jones aloitti näyttelijänuransa sivurooleilla muun muassa elokuvissa "Anger Management" (2003), "Rakkautta vain", "" ja "". Hänellä oli naispääosa televisioelokuvassa "Love's Enduring Promise" vuonna 2004. Vuonna 2005 Jonesilla oli sivuosa rajavartijan vaimona Tommy Lee Jonesin elokuvassa "Kolmesti kuopattu" ja seuraavana vuonna hän näytteli Carol Dawsonia elokuvassa "We Are Marshall".


title: January Jones

text: Jones näytteli kotiäiti Betty Draper Francisia, Don Draperin vaimoa, AMC:n draamasarjassa "Mad Men" vuosina 2007–2015. Hän sai roolistaan kaksi Golden Globe-ehdokkuutta sekä Emmy-ehdokkuuden. Lisäksi Jones on esiintynyt muun muassa televisiosarjassa "Kova laki" sekä brittiläisessä elokuvassa "Merirosvoradio" (2009). Marraskuussa 2009 hän toimi juontajana "Saturday Night Live" -ohjelmassa.


title: January Jones

text: Vuonna 2011 Jones esiintyi trillerissä "Unknown" sekä supersankarielokuvassa "", jossa hän näytteli Emma Frostia.


title: January Jones

text: Jones on tehnyt mallintöitä muun muassa Abercrombie & Fitchille ja Versacelle.


title: January Jones

text: Jones on seurustellut Josh Grobanin, Ashton Kutcherin ja Jason Sudeikisin kanssa. Hänellä on syyskuussa 2011 syntynyt poika.


title: January Jones

text: "Vanity Fair" -lehden haastattelussa vuonna 2009 Jones kertoi liittyneensä Oceana-säätiöön julkkistiedottajaksi uhanalaisten haiden suojelua varten.


title: Carl Söderberg

text: Carl Söderberg (s. 12. lokakuuta 1985 Malmö, Ruotsi) on ruotsalainen jääkiekkoilija, joka pelaa NHL-seura Colorado Avalanchessa. Isokokoisen Söderbergin vahvuuksiin kuuluvat alivoimapelaaminen, monipuolisuus, kahden suunnan peli, pelikäsitys, pelinrakentaminen, tekniset taidot ja luovuus. Hänen heikkouksiinsa kuuluu luistelu.


title: Carl Söderberg

text: Söderberg on Malmö IF:n kasvatti. Hän voitti kaudella 2001–2002 koko J18 Allsvenskanin piste- ja syöttöpörssin tehoilla 9+20=29. Söderberg edusti samalla kaudella myös Malmön J20-joukkuetta, jossa hän voitti J20 SuperElitin hopeaa. Kaudella 2002–2003 Söderberg oli tehoilla 17+18=35 Malmön J20-joukkueen paras syöttäjä ja toiseksi paras pistemies. Hän sijoittui J20 SuperElitin pistepörssissä viidenneksi Frölunda HC:n Kalle Olssonin kanssa. Kaudella 2003–2004 Söderberg voitti tehoilla 23+25=48 koko sarjan piste-, maali- ja syöttöpörssin sekä hopeaa. Hän debytoi samalla kaudella myös Elitserienissä tehden tehot 1+1=2 sekä 24 runkosarjaottelussa että kahdeksassa Kvalserien-ottelussa.


title: Carl Söderberg

text: St. Louis Blues varasi Söderbergin toisella kierroksella 49. pelaajana . Kaudella 2004–2005 hän pelasi Malmö Redhawksissa 38 runkosarja- ja seitsemän Kvalserien-ottelua tehden viisi syöttöpistettä. Söderberg pelasi osan kaudestaan lainalla HockeyAllsvenskan-joukkue Mörrum GoIS:ssä ja vielä Malmön J20-joukkueessa, joista Söderberg myös vahvisti kevään 2005 pudotuspeleissä. Malmön miesten joukkue putosi kaudeksi 2005–2006 Allsvenskaniin, jolloin hän oli tehoilla 15+24=39 joukkueen toiseksi paras pistemies Juha Riihijärven kanssa. Maömö nousi taas kaudeksi 2006–2007 takaisin Elitserieniin.


title: Carl Söderberg

text: Kesäkuussa 2006 Söderberg teki kolmivuotisen tulokassopimuksen St. Louis Bluesin kanssa. Hänet kuitenkin lainattiin vielä Malmöön kaudeksi 2006–2007. Söderberg teki 31 runkosarjaottelussa tehot 12+18=30, joilla hän oli joukkueen paras syöttäjä sekä toiseksi paras pistemies ja maalintekijä Mikael Wahlbergin jälkeen. Heinäkuussa 2007 Söderberg kaupattiin Boston Bruinsiin vaihdossa Hannu Toivoseen. Hän jatkoi myös kaudella 2007–2008 lainalla Malmössä, tällä kertaa taas sarjatasoa alempana Allsvenskanissa. Söderberg oli tehoilla 15+29=44 joukkueen kolmanneksi paras pistemies. Hän oli tehoilla 7+7=14 Malmön paras pistemies, maalintekijä ja syöttäjä Kvalserienissä, mutta joukkue jäi kuitenkin ilman sarjanousua.


title: Carl Söderberg

text: Kaudella 2008–2009 Söderberg jatkoi Malmössa uudella kolmivuotisella sopimuksella, jonka hän teki lokakuussa 2008. Söderberg teki Allsvenskanin yhden kauden piste-ennätyksensä tehoilla 18+41=59, joilla hän oli joukkueen paras pistemies ja syöttäjä. Söderberg sijoittui sarjan piste- ja syöttöpörssissä neljänneksi. Kaudella 2009–2010 hän oli tehoilla 20+31=51 Malmön paras pistemies ja maalintekijä. Söderberg sijoittui Allsvenskanin piste- ja maalipörssissä seitsemänneksi AIK IF:n Christian Sandbergin kanssa. Kaudella 2010–2011 hän jakoi tehoilla 12+34=46 Malmön sisäisen pistepörssin voiton Morten Greenin kanssa. Söderberg sijoittui Allsvenskanin syöttöpörssissä toiseksi Örebro HK:n Conny Strömbergin kanssa ja jakoi pistepörssin kymmenennen sijan kolmen muun pelaajan kanssa.


title: Carl Söderberg

text: Kaudeksi 2011–2012 Söderberg siirtyi vuoden mittaisella sopimuksella Linköpings HC:hen. Syyskuussa 2011 hän jatkoi sopimustaan kolmella vuodella. Söderberg oli kaudella 2011–2012 tehoilla 14+21=35 Linköpingin toiseksi paras pistemies Pär Arlbrandtin jälkeen. Kesäkuussa 2012 hän pidensi sopimustaan vuodella kevääseen 2016 saakka.


title: Carl Söderberg

text: Söderberg pelasi alle 20-vuotiaiden MM-kilpailuissa vuonna 2005, jolloin hän oli tehoilla 4+2=6 Ruotsin toiseksi paras pistemies Johannes Salmonssonin jälkeen.Söderberg pelasi myös alle 18-vuotiaiden MM-kilpailuissa vuonna 2003.


title: Carl Söderberg

text: Ruotsin A-maajoukkueessa Söderberg oli voittamassa maailmanmestaruutta vuoden 2017 MM-kisoissa. Hän teki A-maajoukkuedebyyttinsä kaudella 2008–2009.


title: SGS

text: SGS voi tarkoittaa ainakin seuraavia:


title: SMR

text: SMR voi tarkoittaa seuraavia:


title: Piz Lad

text:
Piz Lad (retoromaaniksi) eli Piz Lat (italiaksi) on vuori Itä-Alpeilla Adige- ja Innjokien välisellä vedenjakajalla. Vuoren itäpuolella on näiden jokien laaksoja yhdistävä Reschensola.
Sveitsin ja Italian raja kulkee Piz Ladin huipun kautta. Niiden ja Itävallan yhteinen rajapiste on huipusta noin 800 metriä pohjoiseen ja 2 180 metrin korkeudessa. Rajapiste siirtyi sinne Saint-Germainin sopimuksessa (1919), kun Itävalta luovutti Etelä-Tirolin Italialle. Sveitsin ja Itävallan raja kulki Piz Ladin kautta jo ennestään, mutta kolmen valtion rajapiste oli aiemmin noin 35 km etelämpänä Cima Garibaldilla.


title: Timon Ateenalainen

text: Timon Ateenalainen (; 400-luvun eaa. loppu) oli antiikin kreikkalainen Ateenasta kotoisin ollut henkilö, joka tunnetaan misantrooppina eli ihmisvihaajana (, "o misanthrōpos").


title: Timon Ateenalainen

text: Timon oli Ekhekratides-nimisen miehen poika ja kotoisin Kollytoksen "demoksesta". Plutarkhoksen mukaan hän eli peloponnesolaissodan (431-404 eaa.) aikana.


title: Timon Ateenalainen

text: Timon koki ilmeisesti, että hänen ystävänsä kohtelivat häntä kiittämättömästi, ja pettyi ihmisiin niin, että eristi itsensä muista ihmisistä. Hänen kerrotaan päästäneen seuraansa ainoastaan Alkibiadeen. Komediakirjailijat Aristofanes ja Platon sanovat Timonin arvostaneen Alkibiadesta siksi koska katsoi tämän vielä jonakin päivänä tulevan vahingoittamaan Ateenaa pahasti.


title: Timon Ateenalainen

text: Timonin kerrotaan myös kuolleen ihmisvihansa seurauksena. Hän putosi alas päärynäpuusta ja satutti jalkansa. Hän kuitenkin kieltäytyi lääkärinavusta, jolloin märkinyt haava surmasi hänet. Vielä Pausaniaan aikana Ateenassa tunnettiin Akatemian läheisyydessä sijainnut rakennus nimeltä Timonin torni. Timonin hauta oli kuitenkin tuolloin jo jäänyt meren peittoon.


title: Timon Ateenalainen

text: Timon on joskus saatettu sekoittaa filosofi Timon Fleiuslaiseen siksi, että heidän luonteissaan on havaittavissa jonkinlaista etäistä samankaltaisuutta. Ihmisvihaajana tunnettu Timon eli kuitenkin 150 vuotta ennen filosofia.


title: Timon Ateenalainen

text: Timonin ihmisvihasta on myöhemmin tullut legendaarista ja se on ollut monien teosten aiheena.


title: Adolf Lindfors

text: Adolf Lindfors voi tarkoittaa ainakin seuraavia:


title: Reeta Laaksonen

text: Reeta Susanna Laaksonen (s. 9. kesäkuuta 1972 Paimio) on suomalainen korkeushyppääjä. Hän edusti urallaan Paimion Urheilijoita, Helsingin Kisa-Veikkoja ja Turun Urheiluliittoa. Häntä valmensi Sirkka Laaksonen. Laaksonen voitti Kalevan Kisoissa pronssia vuonna 1995 ja vuonna 1996. Hänellä on myös maaotteluedustuksia.


title: Reeta Laaksonen

text: Laaksosen ennätys ulkoradoilla on 187 cm ja sisäradoilla 183 cm.


title: Tuv

text: Tuv, TuV, TUV ja TÜV voivat tarkoittaa ainakin seuraavia:


title: Anne Tyler

text: Anne Tyler (s. 25. lokakuuta 1941 Minneapolis, Minnesota) on Pulitzer-palkittu yhdysvaltalainen kirjailija. Hänet tunnetaan muun muassa romaaneistaan "Päivällinen koti-ikävän ravintolassa", "Onnellinen matkamies" ja "Hengitysharjoituksia".


title: Anne Tyler

text: Anne Tyler on nelilapsisen perheen esikoinen. Hänen isänsä toimi kemistinä ja äitinsä sosiaalityöntekijänä. Hän vietti lapsuutensa kveekariyhteisöissä eri puolilla Pohjois-Carolinaa, joissa perhe eli luontaistaloudessa. Tämän epätavallisen kasvatuksen on sanottu vaikuttaneen hänen kykyynsä ”katsella tavallisten ihmisten maailmaa hieman etäisestä ja yllättävästä näkökulmasta”.


title: Anne Tyler

text: Tyler valmistui 19-vuotiaana Duke Universitystä Pohjois-Carolinassa ja jatkoi opintoja Columbia Universityssä New Yorkissa pääaineenaan Venäjän-tutkimus. Hän työskenteli kirjastonhoitajana ennen kuin muutti Baltimoreen Marylandin osavaltioon, jonne useimmat hänen tarinansakin sijoittuvat.


title: Anne Tyler

text: Anne Tyler myöntää hyvin harvoin henkilökohtaisia haastatteluja, osallistuu kirjaesittelykiertueille tai esiintyy muutoinkaan julkisesti. Sähköpostihaastatteluihin hän suostuu helpommin.


title: Anne Tyler

text: Tylerin yhdeksäs romaani "Päivällinen koti-ikävän ravintolassa" (Dinner at the Homesick Restaurant), jota hän itse pitää tuotantonsa parhaana, oli ehdokkaana sekä Pulitzerin kirjallisuuspalkinnon että PEN/Faulkner -palkinnon voittajaksi vuonna 1983.


title: Anne Tyler

text: Kymmenes romaani "Onnellinen matkamies" (The Accidental Tourist) sai kirjallisuuskriitikoiden palkinnon (National Book Critics Circle Award) vuonna 1985, oli Pulitzer-ehdokkaana 1986 ja Lawrence Kasdan ohjasi siitä elokuvan "Yksinäinen matkailija", pääosissa William Hurt ja Geena Davis. Vuonna 1989 Tylerin romaani "Hengitysharjoituksia" (Breathing Lessons) voitti Pulitzerin kirjallisuuspalkinnon.


title: Anne Tyler

text: Teatterilevityksen saaneen "Yksinäisen matkailijan" lisäksi useista muista Tylerin romaaneista on tehty Yhdysvalloissa televisioelokuvia.